admin | Kulturak\nAginduak edo gomendioak, eta berrikuntzak\nBy admin in Iritzia 2013(e)ko irailaren 8a 0 Comment\nErtzaintzak joan den ostiralean zehaztu zituen gaur Hondarribian “bete behar ziren baldintzak”. Bi alarde aldi berean leku berean egitea ezinezko denez, ordutegiak moldatu zizkien batzuei eta besteei, Jaizkibelenak aurreratuz, eta alarde tradizionalarenak atzeratuz.\nBaina hori baino garrantzitsuago, Ertzaintzak, lehen aldiz, bi aldeei jarri zizkien “bete behar ziren baldintzak”: pankartarik ez eramateko eta manifestazio itxurarik ez emateko esan zien Jaizkibelekoei; plastiko beltzak, karetak eta halakoak ez ateratzeko, alarde tradizionalekoei.\nEztabaida izan genuen erredakzioan, Ertzaintzaren ebazpena agindu bat ote zen, gomendio bat,eskakizun bat… Ertzaintzak erabilitako testua halaxekoa zen: batzuei zein besteei idatzi zien “saiatu behar dute” esaka. Jaizkibelekoek bete dute agindua, gomendioa, eskakizuna, edo dena delakoa. Alarde tradizionalekoek ez erabat; aurpegia estali gabe egon dira gehienak, baina plastiko beltzaren atzean jarrita halere.\nErtzaintzaren ostiraleko ebazpena gomendio edo eskakizun gisa hartuz gero, bistan da, isunik ez lukete ez batzuek, ez besteek. Ebazpena agindu bat balitz, orduan bai, agindua bete ez duenari isunak jartzeko aukera legoke. Hala egin ohi du Ertzaintzak: manifestazio baterako baldintzak jartzen dituenean —lelo batzuk ezin direla oihukatu adierazten duenean esaterako—, baldintza horiek betetzen ez dituztenen aurka ekiten du, bertan oldartuz, edo, ondoren, isunak jarriz.\nAgindu, gomendio, eskakizun, edo dena delakoa izanda ere, alarde tradizionaleko zaleek egokitzeko gaitasun gutxiago agertu dute. Bereari eutsi diote askok eta askok. Urte askoan ereindako gatazakaren emaitza izango da —oihu sutsuenak egiten ari ziren neska gazteak, seguru aski, Jaizkibel desfilatzen hasi zen garaitsuan jaiotakoak ziren—, eta ez da erraza izango urte batetik bestera aldatzea.\nBaina ezberdintasunak eta ñabardurak izan dira aurten —ez da entzun da emakumeen aurkako irainik, esaterako—, eta bada aldaketa esanguratsu bat: Ertzaintzako eta Segurtasun Saileko buruek lekuan bertatik jarraitu dute alardea. Ostiraleko ebazpena ere aintzat hartzen bada, zerbait aldatzen ari den seinale.\nAbuztu beroa, udazken goria\nBy admin in Iritzia 2013(e)ko abuztuaren 28a 0 Comment\nAkusazioa larria da. Izango du azalpenen bat agian, baina ez da erraz esplikatzekoa zergatik ordaindu behar dion administrazio publikoak enpresa pribatu bati gastuak baino %7,7 gehiago urtero. Akusazioa larria, eta erabakia, salomonikoa: AP8aren kudeaketa kontratua aurten bertan bukatzen zitzaion Bidelani. Kontratua amaitu aurretik auzitegira jotzeak erakusten du bi aldeen artean gaiztotua dagoela giroa.\nEz da oraingo kontua. 2011ko hauteskundeak egin eta gero, diputazioa aldatuta, jakinarazi zuten Bidegik 900 milioi euroko zorra zuela eta hauteskunde bezperan sinatu zutela zor horren ia erdia bankuekin (400 milioi euro). Herri Kontuen Euskal Epaitegiak, gerora, ohartarazi izan du diputazioak 2009an eta 2010ean errepideetan egin zituen obretan gainkostu larriak zeudela, hasierako aurrekontuak %38 eta %65 artean garestitu zirela errepide batzuetan. Bidegin ustez galdutako eta gero agertutako fakturen auzia etorri zen gero —langile batzuei ordainketa irregularrak egin zizkietela eta 42 laguni 6.200 euroko otordu bat pagatu zietela esan du aldundiak—. Norbaitek Bidegiko agiri batzuk ordenagailuetatik «ezabatu» zituela ere salatu izan du diputazioak.\nGiro horretan, Bidegiren eskumenak aldatzeko prozedura hasi zuen aldundiak. Martxoan. Orain ikusi da errepideen kudeaketa administrazio publikoaren kontrolpean jartzeko asmoa duela. Pentsatzekoa da: enpresek ez dute gogo onez hartuko. Eraikuntza eta zerbitzu enpresek Gipuzkoan zituzten kontratu handienak airean utzi baititu aldundiak. Izan ere, gizarte gaietarako gastua kenduta —mendekotasun eta larrialdi laguntzak, pentsioen osagarriak…—, errepideak eta errauste planta ziren Gipuzkoako Diputazioak azpiegituretan egin behar zituen gastu handienak. Errauste plantako obrak uztailean geldituta —ikusteko dago epaitegiek eta EAEko fiskal nagusiak zer egingo duten; errauste planta finantzatzeko swap-en gaia ere auzitegian da—, orain Bidelanen kontratua eramango du epailearen aurrera. Itxura du urte politikoa hasi dela Gipuzkoan, eta auzitegietan berotuko dela.\nKontrol publikoa, lurrunduta\nBy admin in Iritzia 2013(e)ko abuztuaren 18a 0 Comment\nZubietako errauste plantaren plataforma\nArrazoi batengatik edo bestearengatik, sozietate publikoak eratzea interesgarria izan liteke administrazio publikoentzat. Arrazoiak egon litezke. Eta praktika egokiak badira. Baina sozietate publikoek, aldi berean, itzalak hedatzen dituzte jardun publikoan.\nEsaterako: sozietate anonimo unipertsonal gisa eratu zuten GHK. Horrek ekarri zuen, besteak beste, langile guztiak hatzarekin kontratatzea. Sozietate anonimo unipertsonalek, publikoak izan arren, eta erabiliko duten dirutza guztia ere publikoa izan arren, ez dute lehiaketa publikoen baldintzak bete beharrik langileak kontratatzeko. Legezkoa da. Langile horien soldatak ere kontrol publikotik kanpo geratzen dira; PPk salatu izan du kargudun publiko batzuek baino gehiago ere kobratzen dutela sozietate publiko batzuetako zuzendariek eta langileek.\nBaina ez soldatetan eta kontratazioetan bakarrik. Fiskalizatzeko ere gaitzago bihurtzen dira sozietate anonimo publikoak. Praktikan, administrazio publikoak egin beharko lituzkeen lanak egiten dituzte, baina lan horien inguruko bileren aktak, adibidez, ez dira normalean herritarren esku egoten. Kontuak eskatzea ere zailago da horrela. Sozietate horiek egiten duten gastuaren kontrola ere nekezagoa da.\nZubietako errauste planta eraikitzeko ehunka milioi gastatzeko asmoa zuten Gipuzkoako Diputazioak eta erakunde publikoek duela bi urte arte. Dirutza hori kudeatu behar zuen enpresa publikoa zertan aritu den, zer bilera egin dituen, akta horiek non dauden, dirua nola gastatu den… jakitea, ordea, izugarri gaitza da.\nEAEko fiskal nagusiak uda honetan jakinarazi du ikertu egingo duela GHK, errauste plantaren obrak gelditzeak «desfase ekonomiko handia» ekar dezakeelakoan, eta dirua oker erabili delakoan. Erronkari eusten badio, izango du zer ikertua.\nErrespetuak gaztelaniaz hitz egiten du\nBy admin in Iritzia 2013(e)ko uztailaren 20a 0 Comment\nErtzaintzaren kontrol bat.\nBerriro ere gaztelaniaz, galdetu digu autoaren azterketa teknikoa garaian egin ote genuen. Pegatina hortxe dauka, aurreko kristalean. «Bai», esan diot euskaraz, buruarekin pegatinara keinu eginez.\n«Eskerrik asko» esanda agurtu nintzen, hain nengoen jota. «Eskerrik asko»? Bai: «Eskerrik asko». Euskaldunok errespetu handia diegu beste hizkuntzak hitz egiten dituztenei.\nBy admin in Iritzia 2013(e)ko uztailaren 15a 0 Comment\nLapidazio bat Sudanen (demagun) oso gauza ikaragarria da. Gizonezkoak, emakume baten bueltan jarrita, irainka, harrika, emakumea lehertzen. Lapidazio baten aurka, Sudanen bada (adibidez), hasiko dira sinadurak biltzen Interneten, eta nazioarteko diplomazia hariak mugitzen. Eraso fisikoak beti izaten dira ikusteko gogorragoak eta salatzeko errazagoak, eta etxetik urrun direnean gehiago; lapidazio sinbolikoak ere badaude ordea, eta ez dago Afrikara joan beharrik halakoak ikusteko. Demagun Irunen, adibidez Hondarribian, emakume eta gizon talde bat plaza publikoan iraintzea, mehatxatzea, jotzea… eta gero «festa handia» arazorik gabe eta «normal-normal» iragan dela esatea, lapidazio modu bat da. Zer eta, haizemaile batekin jendea agurtu beharrean, txistua jo edo eskopetarekin tiro egin nahi dutelako. Kanpoko behatzaile batek absurdotzat joko luke, iraingarritzat beharbada, baina errepikatzearen errepikatzez alarde mistoak mehatxatzea, iraintzea eta sinbolikoki lapidatzea «normaltasun» bihurtu da.\nHain normal bihurtu da, igandean pertsona talde bati eraso egin ziotela Irunen, eta inork ez duela salatu gertatutakoa. Inork ez. Lau egun behar izan dira, eta Landetxa konpainiak berak atera behar izan du prentsaren aurrera, argazkiekin. Erasoa jasan dutenak hain bakar agertzeak ere badu karga sinbolikoa: Sudanen (esaterako), lapidatutako andreak agertzen diren bezain bakar agertu dira prentsaren aurrera.\nEmakumeen eskubideek eta osotasun fisiko-psikikoak baino puskaz gehiago balio dute botoek Hondarribian eta Irunen. Botokrazia dei zitekeen. Ez dio axola handirik alarde parekideak nahi dituzten herritarrei zer gertatzen zaien. Hainbeste urte joan dira alarde parekideak desfilatzen hasi zirenetik, eta denetik ikusi behar izan dute haietan dabiltzanek. Erasotzaileak, aldiz, ez dituzte inoiz zigortu. Alderdi politikoen eta administrazio publikoen erreakzioak, berriz, neurritsuegiak izan ohi dira; norbere lerroko boto-emaileak gehiegi ez aztoratzeko gisakoak. Baina gaur eta hemen onar al liteke lapidazio sinbolikoak gertatzea eta ia klase politiko guztiak beste aldera begiratzea, ezer gertatu ez balitz bezala?\nBy admin in Iritzia 2013(e)ko apirilaren 20a 0 Comment\nAtez atekoaren aurkako protesta, Legorretan. JON URBE (ARP)\nOrpazurda hitza famatu dute asteburu honetan; Pablo Berasaluze pilotariaren Akilesen zainaz —orpazurdaz— ari ziren, finalean ustekabean hautsi zuen horretaz. Baina pilotariarena ez da izan azken asteetan hautsi den oreka bakarra; ezker abertzaleari orpazurda, Akilesen zaina, saihets babesgabea aurkitu dio EAJk: herri galdeketak. Legazpin atez atekoari buruzko galdeketa egin zutenetik, zalantza sumatzen zaio ezker abertzaleari. Martin Garitano Gipuzkoako ahaldun nagusiak esan du ezker abertzaleak aintzat hartuko duela herritarren hitza. Bilduk ez du xehetasun gehiago eman, oraingoz. Legazpiko udal taldeak gaur emango du bere erabakiaren berri; ikusiko da zer bide hartuko duen Bilduk.\nNolanahi den ere, zerbait aldatzen ari den seinaleak badira Gipuzkoan: hondakinen bilketari buruzko adostasunera heldu dira Elgetan, eta jarrerak gertuago daudela adierazi dute Zumaian. Atez atekoa ez baina beste sistema batzuk probatzekotan dira bi herri horietan. Lehenago, iazko urrian, ezustean iritsi zen beste albiste bat: Urnietako hiru alderdiek —EAJk, Bilduk eta PSEk— tratua egin zuten, bosgarren edukiontzia jartzeko. Helburua zehaztu behar zela, baldintza hori jarri zuen Bilduk. Adostu zuten hondakinen %65 bereizita biltzera iristea; eta bosgarren edukiontzia herri osora zabaldu zuten.\nUrnietan, Bilduk esan zuen ez ziola uko egiten atez ateko bilketari, sistemarik egokiena iruditzen zaiolako, baina errespetatzen zuela udalaren gehiengoak hartutako erabakia. Elgetan, Oxel Erostarbe independentearen taldeak —jada ez da Aralarrekoa—, Bilduk eta EAJk itxi dute akordioa. Kaleko edukiontzi adimendunak jarriko dituzte —txipak izango dituzte, nork-noiz irekitzen dituen kontrolatzeko— lau hondakin frakziorentzat: organikoarentzat, plastikoentzat, errefusarentzat eta pixoihalentzat. Beste bost edukiontzi klase, berriz, irekita mantenduko dituzte: paperarena, beirarena, olioarena, pilena eta arropena. Helburua ere adostu dute: hondakinen %70-80 inguru birziklatzea. Eta galdeketa egingo dute, abenduan.\nZumaian eta Elgetan proposaturiko sistemak berriak dira, orain arte ez dituztelako jarri kaleko edukiontzi guztiak txipekin. Zer emaitza izango duten, ezin aurreratu, beraz. Baina txipak dituzten edukiontzi batzuk erabili izan dituzte lehenago ere; Lazkaon, adibidez, materia organikoaren edukiontziek txipak dituzte —hiri hondakin guztien %50 inguru bereizita biltzera iritsi dira modu horretan—. Bosgarren edukiontzi soila erabiltzen ari diren herrietan nekez iristen dira %40 bereizita jasotzera. Atez atekoarekin ari diren herrietan, berriz, %70etik gorakoa da bilketa selektiboa —Antzuolan eta Itsasondon %90etik gertu dabiltza—.\nParadoxa bat geratu da agerian: datu onenak eman dituen bilketa da aurkakotasun gehien eragiten dituena, publikoki eta mediatikoki bederen —atez atekoa duten herrietan ere istiluak izan ziren hasieran, baina baretuta daude aspaldian—. Orain, orpazurda ukituta, birziklatze tasa apalagoak eman ditzaketen bilketak probatzeko prest agertu da Bildu, tarteko bidetik. Baina ez dio uko egin errauste plantaren lanak bertan behera uzteko asmoari —atzo bi kontratu eten zituen hondakinen partzuergoak, irregulartasunak antzemanda—. Errauste planta gelditzekotan, ordea, birziklatze tasak handitzea lortu behar du Bilduk, ez dio tarteko bideak balio. Ikusteko dago txipak lagun edo traba izango dituen bide horretan.\nBy admin in Iritzia 2013(e)ko apirilaren 7a 0 Comment\nIñaki Azkuna, Bizkaiko TMB plantan. JON HERNAEZ (ARP)\nHondakinak kudeatzeko Gipuzkoako Diputazioak egin zuen lehen plan hark, 2002koak, argi utzi zituen hondakinen bilketa modua aldatzearen arriskuak: «Materia organikoa gaika biltzearen ezarpenak esfortzu bat eskatzen die herritarrei, gutxienez bost frakzio bereizi beharko lituzketelako. (…) Gizarteak birziklatze eskema berriarekiko atxikimendua galtzeko arriskua erreala da, eta ezin da gutxietsi». Hondakinen planak esaten zuen, beraz, herritarrak materia organikoa bereiztera behartzea arriskutsua izan zitekeela, aurka jar daitezkeelako. Hori jakinik, materia organikoaren bilketa sistema baten aurka egiteak arriskuak handitzen ditu; bistan dena. Oposizioa egiten bada, oposizioa indartzen da, eta sistemak huts egiteko aukerak handitzen: bosgarren edukiontziaren aurka kanpaina eginez gero, organiko gutxiago jasoko da; atez atekoaren aurka kanpaina eginez gero, hondakin gutxiago jasoko dira bereizita.\nArrisku horiez badakite erakunde publikoek, birziklatze tasak eskuetan dituztelako: birziklatzea politikoki zuzena izan liteke, baina etxeetako hondakinen %40 baino gehiago ez dira birziklatzen inon, salbu eta atez ateko bilketa duten herrietan. Herritarrek berez birziklatzeko joera masiborik ez dutela —eta behartuz gero aurka jar daitezkeela— jakinik, erakunde publikoek borondatearen esku utzi dute birziklatzea urte luzez, eta kanpainak egin izan dituzte, maiz antzean, hondakinak birziklatzearen alde. Politikoak ere politikoki zuzena denaren eremuan mintzatzen dira, herritarrak birziklatzera animatuz. Birziklatzea horixe baita, zer politikoki zuzen bat, euskara den bezala: egitera behartzen ez den bitartean, denak alde.\nBerriki zuzentasunaren muga gainditu zuen Iñaki Azkuna Bilboko alkateak: «Hemen [Bizkaian], zabor poltsa edukiontzira bota besterik ez dugu egin behar, buruhausterik gabe». Politikoki zuzenaren marra kilometro batzuk harago eraman zuen, utzikeriaren apologia eginez nolabait. Hilabete joan da; inork ez ditu zuzendu Bilboko alkatearen hitzak. Birziklatzeko asmorik ez duenak laguntza gutxi behar badu, halako adierazpenekin nekez iritsiko dira birziklatze tasa handiagoak.\nAste honetan, atez ateko bilketaren kontrako erasoak gertatu dira Gipuzkoan, lehen aldiz. Hondakinen kudeaketa planak 2002an esaten zuena betetzeko bidea hartzen ari dela ematen du: «Gizarteak birziklatze eskema berriarekiko atxikimendua galtzeko arriskua erreala da». Alderdien artean sortu den ika-mikarekin, zail da esaten zeinek irabaziko dituen botoak, baina erraz da sumatzen zeri kalte egingo dion: birziklatze tasari. Eta utzikeriaren apologiak ez du lagunduko.


Hipoteka indizea, udalbatzarreko eztabaidagai nagusia - Antzuola - Goiena.eus\nHipoteka indizea, udalbatzarreko eztabaidagai nagusia\nIure Eizagirre 2013-07-04 17:14\nMartitzenean egin zuten ikasturte honetako azken udalbatzarra eta beste zenbait gairen artean Debagoieneko Kaleratzeak Stop plataformak hipoteka indizeak ordezkatzea eskatzeko aurkeztutako mozioa aztertu zuten.\nKaleratzeen aurkako plataformaren mozioak Kutxabanki egiten zion eskari zuzena: Hipoteka-maileguetarako Erreferentziazko Indizea bertan behera uzteko eta horren ordez bere klausuletan ezarrita duen interes-tipoa aplikatzeko. EAJko ordezkariak ez zeuden ados eskaria Kutxabanki bakarrik egitearekin eta eskaria gainerako banketxeei zabaltzea eskatu zuen.\nAzkenean, Kaleratzeak Stop plataformaren mozioa onartu zen baina eskaria gainerako banketxeei ere zabaltzeko zehaztapena gehituta.\nHipotekena ez zen izan zen udalbatzarrean landutako gai bakarra. Antzuolako Udal Etxegintza elkarteak iazko kontuak aurkeztu zituen eta 2011rekiko aktibitate berririk egon ez zenez, udalbatzarrak onartu egin zituen, EAJren abstentzioarekin.\nGainera, Antzuolako jaien aurrekontua eta GOIENArekin hitzarmena sinatzea onartu zuen udalbatzarrak, baita herriko berdeguneen mantenurako kontratua behin behinean esleitzea ere.\nAmaitzeko, EAJk Txingudi Mankomunitatea Gipuzkoako Hondakinen Partzuergoan sartzeko eskaria egin zuen udalbatzarrean baina ez zuen behar besteko babesik jaso eta eskaria ez zen aurrera atera.


Koronabirusa COVID-19: Bizkaiak kenkaria onartu du Sozietateen gaineko Zergan\nBizkaiak % 60ko kenkaria onartu du sozietateen gaineko zergan\nPublikatuta: 2020/05/05 15:27 (UTC+2) Azken eguneratzea: 2021/01/11 09:52 (UTC+1)\nKenkari hori COVID-19aren ondorioak jasan dituzten enpresek jaso ahal izango dute, eta enplegua sortzeko edo galerak konpentsatzeko erabili beharko dute.\nBizkaia Aurrera planaren neurrietako bat da. Argazkia: EFE\nBizkaiko Foru Aldundiaren Gobernu Kontseiluak 4/2020 Foru Dekretu Arauemailea onetsi du astearte honetan; haren bidez, sozietateen gaineko zergaren kuota efektiboaren % 60ko ezohiko kenkari bat ezartzen da, 2019ko ekitaldirako.\nBizkaia Aurrera planeko neurrietako bat da. Haren bidez, COVID-19ak eragindako osasun-larrialdiari aurre egiteko hartutako neurriek ukitu dituzten sektoreen eta zergadunen ekonomia eta jarduera suspertu nahi da.\nBizkaiko Foru Aldundiak jakitera eman duenez, "jarduera geldiarazita edo murriztuta daukaten enpresa ukituek bitarteko ekonomikoak mugiarazteko beharrizan handiena duten unean izango du efekturik handiena kenkari horrek".\nForu-dekretu arauemaileak kenkaria aplikatzeko irizpideak zehazten ditu. Sozietateen gaineko zergaren zergadun guztiei aplikatuko zaie kenkaria, ondare-sozietateei eta talde fiskalei izan ezik. Baldintzen artean, emaitzak gutxitzea edo jarduera murriztea ezartzen dira, biak osasun-larrialdiaren ondorio.\nOrobat, kenkariaren zenbatekoa enplegua sortzeko, ekoizpen aktiboetan, ikerketa eta garapenean edo ekintzailetzan inbertitzeko edo 2020ko galerak konpentsatzeko erabili behar dela xedatzen du dekretuak.\n2019ko ekitaldian ustiapen ekonomiko bat egin duten zergadunak, ondare-sozietatearen izaera ez dutenak. Zerga-baterakuntzaren erregimenean tributatzen ez dutenak. COVID-19aren ondorioz beren jarduna nabarmen murriztuta daukatenak; jarduna nabarmen murriztu dela jotzeko, bi irizpide hauek bete behar dira:\n- 2020. urteko lehen seihilekoko eragiketen bolumena, gutxienez, % 25 baino gutxiago izatea, 2019. urteko lehen seihilekoko eragiketen bolumenarekin alderatuta.\n- 2019ko ekitaldian zehar kontabilitate-emaitza positiboa izatea, eta 2020. urteko lehen seihilekoari dagokion kontabilitate-emaitza, gutxienez, % 50 baino gutxiago izatea, 2019. urteko lehen seihilekoko kontabilitate-emaitzarekin alderatuta.\nKontuan izan osasun agintariek koronabirusaren aurrean eman dituzten aholkuak. Albiste faltsuak zabaldu arren, agintariek emandakoei bakarrik egin kasu. Gaitzaren sintomarik baduzu, EAEn bizi bazara, zure ohiko osasun-zentrora deitu. Era berean, zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, Osasun Batzordearen telefonora dei dezakezu: 948 290 290. Gogoratu, COVID-19 gaitza ez hedatzeko modurik eraginkorrena eskuak sarri garbitzea dela; ahoa estaltzeko maskarak gomendagarriak dira sintomak badituzu edo adineko pertsonekin edo immunodeprimituekin harremanetan bazaude, eta/edo garraio publikoa erabiltzen baduzu. Dena dela, horien erabilera ez da derrigorrezkoa.\nZerga politika 2022


Irekia Eusko Jaurlaritza - Gobierno Vasco :: Eusko Jaurlaritzak 25.000 euroko diru-laguntza onartu du Euskadiko Unibertsitate Jokoak antolatzen laguntzeko (Gobernu Bilera 8-10-2019)\nAurtengo edizioa Donostian izan da, Deustuko Unibertsitatearen eskutik, eta EHUko eta Mondragon Unibertsitateko ikasleek ere parte hartu zuten\nEusko Jaurlaritzako Gobernu Kontseiluak 25.000 euroko partida onartu du bere gaurko bilkuran Euskadiko Unibertsitate Jokoak antolatzeko. Unibertsitateko kirol-lehiaketa honetan Euskal Herriko Unibertsitateko (UPV/EHU), Deustuko Unibertsitateko eta Mondragon Unibertsitateko ikasleek hartzen dute parte. Kirol Jokoak txandaka antolatzen dira, eta gaur onartu den diru-laguntzaren bidez aurtengo edizioa babestu nahi da, Donostian egin zena Deustuko Unibertsitatearen eskutik.\nUnibertsitate Jokoen azken edizioan unibertsitateko 564 ikaslek parte hartu zuten, EHUko 204k, Deustuko Unibertsitateko 187k eta, azkenik, Mondragon Unibertsitateko 155ek. Era berean, gizonezkoen eta emakumezkoen probak kontuan hartuta, 24 txapelketa antolatu ziren: saskibaloia, eskubaloia, boleibola (emakumezkoetan bakarrik), futbol 11, areto-futbola, sokatira, errugbi 7 edo gomazko paleta, besteak beste.\nBestalde, hiru unibertsitate horietako ordezkaritza batek Europako Unibertsitate Jokoetan parte hartuko du.


LANDARLAN: otsaila 2016\nOrdiziako etxeetako hondakinen bilketa eredua aukeratzeko herri galdeketan:\nSISTEMA MISTOA BAI, ZERGATIK?\nGoierriko hondakinen gaikako bilketa tasarik altuenen lorpena (%84-%90), hondakin organikoen kalitate oso ona, lanpostu gehiago mantentzea, ingurumen ardura, jadanik hartutako ohiturak, hezkuntza eta jarraipen ekintza zuzenak ahalbidetzea, hondakinen murrizpena bultzatzea, jasangarritasun ekonomikoa, atez ateko inbertsioaren amortizazioa, guztion osasuna.\nSISTEMA MISTO SÍ, ¿POR QUÉ?\nLogro de las tasas más altas de recogida selectiva (84%-90%), calidad muy buena de residuos orgánicos, mantenimiento de más puestos de trabajo, responsabilidad ambiental, costumbres adquiridas, acciones educativas y de seguimiento específicas, reducción de residuos, sostenibilidad económica, amortización de la inversión realizada con el puerta a puerta, salud.\nZubietara martxa antolatu du otsailaren 28an Errausketaren kontrako Mugimenduak\n“Burua duenak ez du erraustegirik nahi bere herrian, eta bihotza duenak ez du beste inoren herrian nahi” izango da ideia nagusia\nForu Aldundiak erraustegi-proiektua berpiztu du eta, ondorioz, horren kontrako oposizioa ere aktibatu egin da.\nEgilea: landarlan ordua: 16:39 iruzkinik ez:\nOrdizian martxoaren 13an egingo dute hondakinen inguruko galdeketa\nOrdiziako Hondakinen mahaiak adostu du Martxoaren 13an egingo den herri galdeketarako galdera.\nOrdizian gaikako ze hondakinen bilketa sistema erabili behar dela uste duzu?\nBILKETA SISTEMA MISTOA. Errefusa eta organikoa atez-ate, eta gainontzeko frakzioak edukiontzi kolektiboetan.\nEDUKIONTZI KOLEKTIBOEN SISTEMA. Errefusa eta organikoa chip-a duten edukiontzi itxietan eta gainerako frakzioak edukiontzi kolektiboetan.\notsailak 29-martxoak 11. informazioa kanpaina hasiko dute herritarren artean.\nHerritarrek kontsultan emandako erabakia loteslea izango dela esana du udalak.\nEgilea: landarlan ordua: 19:55 iruzkinik ez:\nEgilea: landarlan ordua: 20:10 iruzkinik ez:\nEgun hauetako berri txarra. Euskal Herriko azken otso taldea hil dute Karrantzan, Bizkaiko Foru Aldundiak baimendutako ehizaldi batean. Diotenez, otsoek aberei eraso egin zieten eta hainbat etxabere hil zituzten. Ikerketa eta azterketa batzuen emaitzak, ordea, errudunak basati bihurtutako etxe zakurrak direla diote.\nEkintza honegatik, Aldundiak kritika gogorrak jaso ditu ekologisten eta animalien aldeko taldeengandik.\nOnartezina da Karrantzan egin duten otso garbiketa\nEgilea: landarlan ordua: 16:47 iruzkinik ez:\nHondakinen kudeaketa dela eta, hamaika istilu eta eztabaida piztu dira gure herrietan.\nGaur egun, Ordizian martxan da hondakinak nola kudeatu nahi den jakiteko hondakinen mahaia,\nherritarrei galdeketa egitea aurrekusi da.\nhonen inguruan hamaika informazioa dago, nahi izan ezkero. Guk, gaur, artikulu hau gomendatu nahi dizuegu:\nHondakinik onena, sortzen ez dena!!!!\nEgilea: landarlan ordua: 08:54 iruzkinik ez:


EBAZPENA, 2020ko ekainaren 11koa, Herri Arduralaritzaren Euskal Erakundeko zuzendariarena. Honen bidez, euskara ikastaroetarako deia egiten zaie Euskal Autonomia Erkidegoko Administrazio Orokorreko eta Instituzionaleko langileei, 2020-2021 ikasturterako. - Eusko Jaurlaritza - Euskadi.eus\nEBAZPENA, 2020ko ekainaren 11koa, Herri Arduralaritzaren Euskal Erakundeko zuzendariarena. Honen bidez, euskara ikastaroetarako deia egiten zaie Euskal Autonomia Erkidegoko Administrazio Orokorreko eta Instituzionaleko langileei, 2020-2021 ikasturterako.\nGaia: Kultura eta Kirola; Hezkuntza; Administrazioaren antolamendua\nEBATZI DUT :\nArtikulu bakarra Euskal Autonomia Erkidegoko Administrazio Orokorreko eta Instituzionaleko langileentzako 2020-2021 ikasturterako 1., 2., 3. eta 4. hizkuntza eskakizunen araberako ikastaro-deialdia onartzea, I., II. eta III. eranskinetan ezarritakoarekin bat etorriz.\nII. ERANSKINA BARNETEGIKO IKASTAROAK ETA ADMINISTRAZIOKO TALDEAK\nAzaroaren 24ko 10/1982 oinarrizko Legeak, euskararen erabilpena arauzkotzekoak, ezartzen du herri-agintariek xedezko neurriak hartuko dituztela Euskal Autonomia Erkidegoko herri-administrazioari atxikitako langileak arian-arian euskalduntzeko, herritarrei aitortzen zaien eskubidea gauzatzeko helburuarekin, administrazioarekin dituzten harremanak euskaraz nahiz gaztelaniaz izan daitezen.\nLegeak aurreikusitakoak garatzeko apirilaren 15eko 86/1997 Dekretua onartu zen, Euskal Autonomia Erkidegoko herri-administrazioetan euskararen erabilera normalizatzeko prozesua arautzeko dena eta Herri Arduralaritzaren Euskal Erakundeari dagozkion hainbat ekimen xedatzen dituena, Hizkuntza prestakuntzaren arloan.\nVitoria-Gasteiz, 2020ko ekainaren 11.\nEuskal Autonomia Erkidegoko Administrazio Orokorreko eta Instituzionaleko langileen hizkuntza-gaikuntzan eragitea eta bultzatzea.\nBigarrena. Parte-hartzaileak nortzuk diren.\nDeialdi honetan Hizkuntza prestakuntza jaso ahal izango dute Euskadiko Autonomia Erkidegoko Administrazio Orokorreko eta Instituzionaleko langileek.\nEzin izango dute deialdi honetan parte hartu, ordea, Osakidetza-Euskal osasun zerbitzuko langileek, Autonomia Erkidegoko administrazioaren zerbitzura diharduten irakasleek, Ertzaintzaren langileek eta Justizia Administrazioko langileek. Langile horiek guztiek eurentzat antolatutako berezko deialdietan parte hartu ahal izango dute, euren erakundeen tamaina eta gainerako ezaugarrien arabera eratutakoetan.\nLanorduetan Hizkuntza prestakuntza ikastaroetarako baimenak emateko orduan, sailek eta erakundeek aplikatuko dituzte Funtzio Publikoaren Sailburuordetzaren 2004ko maiatzaren 27ko Instrukzioan zehaztutako irizpideak.\nEdonola ere, IVAPek Hizkuntza prestakuntza bere aurrekontu bitartekoen barruan emango du.\nHirugarrena. 2020-2021 ikasturterako ikastaro-deialdiak.\n2020-2021 ikasturterako IVAPek bi deialdi eta udako ikastaroetarako jarraibideak argitaratuko ditu.\nHonako hau 2020-2021 ikasturteko deialdi nagusia da, ikasturte osoa arautzen duena. Deialdi honetan lanorduetan eta lanorduz kanpo egiteko ikastaroak eskaintzen dira.\nDatorren azaroan oraingo honen osagarri den deialdia argitaratuko du IVAPek, eta 2020-2021 ikasturteko bigarren lauhilekorako eskaintza egingo du.\nAzaroko deialdian otsailetik ekainera arteko eskaera egin ahal izango dute interesatuek, betiere baldintza hauen pean:\nIkastaroa urrian hasi ez duten langileek ezingo dute bi orduko ikastarorik hasi otsailean. Urrian hasi ez direnek, beraz, bost orduko ikastaroa edo barnetegiko ikastaroa egin beharko dute otsailean.\nUrrian hasten diren ikasleek, aldiz, ikastaro trinkoa nahiz modulu aldaketa eskatu ahal izango dute azaroko deialdian otsaileko ikastaroetarako, hau da, ikastaro trinkotik bi ordukora aldatzea, edo alderantziz. Ezin izango da, ordea, aipatutako moduluetatik autoikaskuntzako modulurako aldaketarik egin.\nUdako ikastaro bat eskatu ahal izateko, aldez aurretik IVAPeko deialdien bidez ikastaroren bat egina izan behar du interesdunak eta, beraz, ikasprozesua hasia.\nLaugarrena. Lanorduetako ikastaroak.\nDeialdi honetan lanorduetan matrikula orriaren bidez egiteko ikastaroak III. eranskinean adierazitakoak dira.\nLangileren baten euskara ezagupena neurtu behar bada, IVAPek mailaketa proba egitera deituko du. Horretarako, IVAPek zerbitzu zuzendaritza bakoitzari jakinaraziko dizkio mailaketa proba egiteko toki-egunak; mailaketa probak uztailaren 22tik 24ra egingo dira.\nMailaketa probara aurkeztu ez den langileak administrazioko taldeetan aritzeko lehentasuna galduko du.\nMailaketa probak egin ondoren, administrazioko langileez osaturiko taldeak antolatuko ditu IVAPek hiriburuetan. Taldeak osatzean, ikasle bakoitzari zerbitzu zuzendariak baimendutako modulua gordeko dio IVAPek, ahal den neurrian.\nAdministrazioko taldeen ordutegia eta egutegia II. eranskinean daude zehaztuta.\nNolanahi ere, baliabideen erabilera egokia bermatzeko eta taldeen osaketak hala eskatzen badu, aldaketak egin ahal izango ditu IVAPek.\nAdministrazioko taldeen ordutegia eskatu arren talderik osatu ezin denean, IVAPek matrikula orria emango die ikasleei, nahi duten euskaltegi homologatuan matrikulatzeko, betiere eskatu eta baimendutako moduluan (III. eranskina).\nTaldeak osatuta eta euskaltegiak izendatuta daudenean, sail edo erakunde bakoitzari helaraziko dio IVAPek administrazioko taldeetan eskolatuko diren langileen zerrenda, langile bakoitzak non eta noiz eskolatu behar duen zehaztuta.\nMatrikula orriaren bidez eskolatzea.\nAdministrazio talderik ez duten langileek euskaltegietako gainerako taldeetan egin ahal izango dute ikastaroa. IVAPek matrikula orria bidaliko du langilearen zerbitzu zuzendaritzara, honek bakoitzari berea helarazi diezaion.\nMatrikula orriaren bitartez, homologatutako edozein euskaltegi publiko edo pribatutan matrikulatu ahal izango da langilea, betiere baimendutako moduluan.\nMatrikulazioa gauzatzeko, ezinbestekoa da langileak matrikula orria euskaltegian entregatzea.\nMatrikula orriaren bitartez eskolatzen den langileak euskaltegiaren egutegia eta ordutegia beteko ditu.\nLangilea inon matrikulatzen ez bada, bere sailak / erakundeak matrikula orria IVAPera itzuli behar du.\nMatrikula orria ordaintzea.\nLangilearen matrikula IVAPek ordainduko du, betiere ondorengo baldintza hauek betetzen badira:\nMatrikula orria garaiz entregatzea: ikastaroa hasten denerako matrikula orria euskaltegian aurkeztu behar da. 2020ko urriaren 23a baino geroago entregatzen bada, IVAPek ez du matrikula ordainduko. 2) Gutxieneko iraupena: 2/3 orduko eta autoikaskuntzako ikastaroek urritik ekainera bitartekoak izan behar dute. Barnetegiko eta bost orduko ikastaroek, gutxienez, lauhileko iraupena izan behar dute. 3) Matrikula orriaren bidez egingo den ikastaroak HABEk araututako ikastaro modulua izan behar du. 4) Matrikula orria bertan zehaztuta dagoen ikastaroa egiteko bakarrik erabili ahal izango da.\nIVAPek matrikula orriaren bidez finantzatuko dituen ikastaroen zehaztapena III. eranskinean jaso da.\nBaldintza horiek betetzen direla egiaztatu ondoren, langilearen matrikula onartu eta dagokion kostua ordainduko du IVAPek. Barnetegiko ikastaroen kasuan, barnetegiko ostatua eta mantenua ere bai. Aldiz, bestelako gastuak ez ditu IVAPek bere gain hartuko (joan-etorriak, materialak eta abar).\nAldiz, langileak egin duen matrikulak ez baditu aurreko baldintzak betetzen, IVAPek ez du ordainduko. Kasu horretan, IVAPek ukapenaren berri emango dio langilearen saileko/erakundeko zerbitzu zuzendaritzari.\nAutoikaskuntzako ikastaroak lanorduetan.\nSail edo erakunde bakoitzak autoikaskuntzarako duen eskaera kopuruak ez du gaindituko lanorduetan Hizkuntza prestakuntza hartzeko baimendutako eskaeren % 20.\nAutoikaskuntza ikastaroetan ez da eskola-uzterik onartuko.\nBosgarrena. Lanorduz kanpoko ikastaroak.\nMatrikulazioa matrikula orriaren bidez egingo da. Matrikula orria euskaltegian edo autoikaskuntzako zentroan entregatu behar da ikastaroa hasi baino lehen. IVAPek ez ditu bere gain hartuko 2020ko urriaren 23a baino beranduago entregatuko diren matrikula orriak.\nIVAPek matrikula orri bakar bat emango die eskaera onartu zaien langileei.\nMatrikula orria bertan zehaztuta dagoen ikastaroa egiteko bakarrik erabili ahal izango da.\n1 Aurrez aurreko ikastaroak.\nAurrez aurreko ikastaroak homologatutako euskaltegi publiko edo pribatu batean egin beharko dira, eta baldintza hauek bete behar dituzte:\nGutxieneko iraupena: egunean 2/3 orduko ikastaroek urritik ekainera bitartekoak izan behar dute. Barnetegiko eta bost orduko ikastaroen kasuan, ikastaroek lauhileko iraupena izan behar dute, gutxienez. b) Ikastaroak HABEk araututako ikastaro modulua izan behar du, derrigorrez.\n2 Autoikaskuntzako ikastaroak.\nEuskaltegiek zein autoikaskuntza zentroek berariaz lineako ikastaroak emateko dituzten programen bidezko ikastaroak. Nahiz eta tarteka tutoretza edo mintza saioak izan, lan gehiena bakoitzak bere kasa antolatzen du, programa horiek bakarka eta zehaztutako ordutegirik gabe erabilita.\nAutoikaskuntzako ikastaroak homologatutako euskaltegi publiko edo pribatu batean edo homologatutako autoikaskuntzako zentro batean egin ahal izango dira, eta baldintza hauek bete beharko dituzte:\nGutxieneko ordu kopurua: ikastaroek, gutxienez, 190 orduko iraupena izan behar dute; autoikaskuntza ikastaroetan ez da eskola-uzterik onartuko. b) Ikastaroak urrian hasi behar dira. c) Matrikula non egin: langilea homologatutako euskaltegi publiko edo pribatu batean edo autoikaskuntzako zentro homologatu batean matrikulatu behar da. d) Autoikaskuntzako ikastaroek HABEk araututako ikastaro moduluak izan behar dute. e) Autoikaskuntzako ikastaroen ordenagailu bidezko lana zentroko ordenagailuak eta baliabideak erabilita egin daiteke, edo norberaren ordenagailua erabilita, edo bata zein bestea erabilita. Mintza-saioak euskaltegian edo autoikaskuntzako zentroan jasoko dira.\nIVAPen baldintzak lanorduz kanpoko ikastaroetan.\nLanorduz kanpoko ikastaroetan matrikulatzea.\nLangileak egindako eskaera IVAPek aztertu eta, hala badagokio, onartu ondoren, IVAPek matrikula orria bidaliko du langilearen zerbitzu zuzendaritzara, honek langile bakoitzari berea helarazi diezaion.\nMatrikula gauzatzeko, ezinbestekoa da matrikula orria euskaltegian edo autoikaskuntzako zentroan entregatzea.\nLangileak egin duen matrikularen kostua IVAPek ordainduko du, betiere deialdi honetan ezarritako baldintzak betetzen badira.\nKontuan izan behar da langileak euskaltegian egin duen matrikula IVAPek onartzeak berekin dakarrela matrikula horri dagokion kostu osoa ordaintzea.\nOndorioz, diru-baliabideen erabilera zentzuzkoa eta arrazoizkoa ziurtatu ahal izateko, ikasleari eskatuko zaio gutxieneko aprobetxamendu irizpidea betetzea (asistentzia % 80koa izan beharko da, gutxienez). Aprobetxamendu irizpidea betetzen ez duen ikasleari IVAPek ez dio lanorduz kanpoko ikastarorik onartuko 2021-2022 ikasturtean.\nSeigarrena. Eskabideak noiz eta nola egin.\nDeialdi honetan langile bakoitzeko gehienez ere eskabide bat onartuko du IVAPek.\nEskabideak nola egin.\nAdministrazio orokorreko langileek nork bere eskabidea egingo du Jakina atariko www.ivap.jakina helbidetik, XL-Nets segurtasun sisteman identifikatu eta gero, Euskarazko Ikastaroak izeneko aplikazioa baliatuta.\nLangileren batek intraneteko atari horretara sartzerik ez badauka, bere Saileko/Erakundeko solaskideari adieraziko dio zer ikastaro egin nahi duen, eta solaskideak grabatuko du bere eskaera IVAPeko aplikazioan.\nEpea: 2020ko ekainaren 19tik uztailaren 10era, biak barne.\nAdministrazio Orokorreko sail edo erakunde bakoitzak kudeatuko ditu horretarako duen IVAPen aplikazio informatikoan eta, era berean, sailak / erakundeak emango die baimena edo ukapena jasotako eskaerei, IVAPek berariaz adierazitako epean.\nLanorduz kanpoko eskabideak.\nEpea: 2020ko ekainaren 19tik uztailaren 10era bitartean egin ahal izango dira lanorduz kanpoko eskaerak.\nLangileek nork bere ordenagailua erabilita egingo dute eskabidea.\nAldi baterako langileek Autonomia Erkidegoko Administrazio Orokorrarekin eta Instituzionalarekin gutxienez 2020ko abenduaren 31ra arte lan-hitzarmena dutela egiaztatu beharko dute. Horretarako, eskaera orriarekin batera, izendapena edo lan-kontratuaren kopia aurkeztu beharko dute.\nLanorduetako eskaeren kasuan, lan-hitzarmenen iraupena egiaztatzea sailen / erakundeen ardura izango da; sailek / erakundeek onartzen dituzten eskaerek, beraz, baldintza hori betetzen dutela ulertuko du IVAPek.\nZazpigarrena. Asistentzia eta aprobetxamendua.\nIkastaroa hasten den egunean bertan hasi beharko du langileak eskolan. Didaktika eta antolakuntza arrazoiak direla medio, IVAPek ez du onartuko urriaren 23a baino geroago hasterik eskolan.\nUrriaren 23a iragan ondoren, IVAPek baja emango die eskolan hasi ez diren langileen eskaerei.\nIVAPek arrazoi hauengatik onartuko du eskolan berandu hastea: gaixotasunagatik, erditzeagatik, adopzio edo harreragatik eta aitatasunagatik. Nolanahi ere, beranduko eskolatzea bideratzeko, baldintza hauek bete beharko dira:\nIVAPek aldez aurretik jakin behar du langilea ez dela eskolan garaiz hasiko aurreko arrazoiren bat dela medio. Horretarako, ikastaro hasieran, zerbitzu zuzendariek arrazoi horiengatik berandu hasiko diren langileen zerrenda bidali behar dute IVAPera. Zerrendan NAN zenbakia eta izen-abizenak zehaztu behar dira. b) Eskolan hasi ahal izateko eskaera egitea: langilea eskolan hasteko prest dagoenean, bere zerbitzu zuzendariak eskolatzea eskatu beharko dio IVAPi, idatziz. c) Galdutako eskola-orduen muga igaro gabe egotea: ikastaro osoaren eskola-orduen % 20 igaro aurretik hasi beharko du langileak eskolan.\nIVAP saiatuko da gaixotasunak edo amatasunak eragindako beranduko eskolatze hauek bideratzen, horretarako dituen bitartekoen mugapean.\nIkastaro hasieran galdutako orduak zenbatu egingo dira ordu kreditua eguneratzean, eta kontuan hartuko dira aprobetxamenduari dagokionez.\nEgunez eguneko asistentzia.\nIkasleek eta sailek / erakundeek asistentziaren jarraipen zehatza egin ahal izan dezaten, IVAPek, bere aplikazio informatikoaren bidez, ikasleen egunez eguneko asistentziaren berri emango du eta ikasleak eskolara joan ez diren egunak zehaztuko ditu.\n1. Lanorduetako ikastaroen asistentziari buruzko arauak.\nOndorio guztietarako, ikastegia lantokia da langilearentzat. Beraz, eskolatze eta puntualtasun huts guztiak zerbitzu zuzendaritzaren aurrean justifikatu beharrekoak dira, beste edozein laneratze-huts zuritu ohi den bezalaxe.\nEuskara ikastaroetara joateko baimena ematea zerbitzu zuzendaritzaren ardura denez, beroni dagokio baimendutako epean langileen etenik gabeko eskolatzea bermatzea.\nEra berean, sailen / erakundeen ardura izango da ikastaroetan parte hartuko duten langileek oporrak ikastarotik kanpo hartzea, ikastaroen aprobetxamendua eten ez dadin.\nAutoikaskuntza ikastaroetan dabiltzan ikasleen kasuan, asistentzia datuak hiru hilez behin jasotzen dira. Ondorioz, ikasle horiei ezin zaie ordu kredituaren saldoa eguneratu hiruhilekoa amaitu arte.\nIVAPen aprobetxamendu irizpidea euskara ikastaroetan.\nLanorduz kanpoko ikastaroetan matrikulatutako ikasleek aprobetxamendu irizpidea bete beharko dute.\nIVAPek honako irizpide hau ezartzen du euskara ikastaroen aprobetxamendua gainditzeko: ikasturteko asistentzia % 80tik gorakoa izatea. Ondorioz, asistentziaren ehuneko hori betetzen ez duten ikasleek ez dute ikastaroen aprobetxamendua gaindituko.\nAdministrazio Orokorraren zerbitzura diharduten funtzionarioek aprobetxamendu irizpide hori bete beharko dute, era berean, lan baldintzak arautzen dituen akordioaren 11. artikuluan aipatzen den baimena lortzeko. Sail / erakunde bakoitzak eskura izango du bere langileen asistentziari eta ebaluazioei buruzko informazioa IVAPen aplikazio informatikoan, dagokion balorazioa egin dezan.\nLangileak mailak gainditzeko ezarritako aldizkako ebaluazio probak egiteko konpromisoa hartzen du.\nAprobetxamendu irizpidea betetzen ez duten ikasleei ez zaie hurrengo ikasturtean lanorduz kanpoko eskaerarik onartuko. Ondorioz, 2021-2022 ikasturtean IVAPek ez die lanorduz kanpoko eskaera onartuko 2020-2021 ikasturtean aprobetxamendu irizpidea gainditu ez duten eskatzaileei.\nZortzigarrena. Eskolara joateari uztea.\nBestelako moduluetan, eskolan hasi ondoren ikasleak ikastaroa behin betiko uzten badu, horren berri eman behar dio IVAPi eskola uztea gertatzen den une berean.\nEskola-uztearen data erregistratzen deneko eguna izango da, eta egun horretatik aurrera etengo da ordu-kredituaren kontaketa.\nBeraz, ordu kredituaren eta aprobetxamenduaren ondorioetarako, oso garrantzitsua izango da inprimakia IVAPera lehenbailehen bidaltzea.\nHorretarako, bi bide ditu ikasleak:\nIVAPen aplikazioaren bidez, telematikoki: eskola-uztea grabatzen den unean bertan erregistraturik geratzen da.\n«Jakinarazpena: eskoletara joateari uztea» izeneko inprimakia bete eta IVAPera bidaltzea.\nInprimakia honako helbide elektroniko honetan eskura daiteke:\nwww.ivap.euskadi.eus (euskara>euskara ikastaroak>informazio orokorra>zer egin behar dut ikastaroan baja eskatzeko?>eskola uztea jakinarazteko inprimakia).\nAdministrazio orokorreko langileek nork bere eskola-uztea grabatuko du Jakina atariko www.ivap.jakina helbidetik, XL-Nets segurtasun sisteman identifikatu eta gero, Euskarazko Ikastaroak izeneko aplikazioa baliatuta.\nLangileren batek intraneteko atari horretara sartzerik ez badauka, bere Saileko/Erakundeko solaskideari adieraziko dio eskola utzi nahi duela, eta solaskideak grabatuko du eskola-uztea IVAPeko aplikazioan.\nBederatzigarrena. Ordu kreditua.\nLanorduetako ikastaroei dagokienez, ordu kredituak ezartzen dituen Aginduari jarraituko zaio (Agindua, 2004ko apirilaren 30ekoa, Ogasun eta Herri Administrazio sailburuarena, Euskal Autonomia Erkidegoko Administrazioko langileen euskalduntzean aplikatuko diren ordu kredituak ezartzen dituena; EHAA: 2004-05-07; 85. zk.).\nAgindu horren bosgarren artikuluari jarraiki, euskara ikastaroa lanorduetan hasi ahal izateko beharrezkoa izango da ordu kredituaren saldoa aldekoa izatea ikasturte hasieran.\nIkasle berriaren ordu kreditua ezartzeko orduan kontuan hartuko den hasiera maila urrikoa izango da, edo otsailekoa urrian ikastarorik egin ez badu. Udako hasiera maila kontuan hartuko da, bakar-bakarrik, ikasle berriak udan ikasten badu, baina hurrengo urrian edo otsailean ez.\nOrdu kredituaren kontrolari begira, 2020-2021 ikasturtearen hasiera urria izango da eta hurrengo hiru deialdiak bilduko ditu:\nUrrian eskolatzeko deialdia (maiatzean argitaratzen dena).\nOtsailean eskolatzeko deialdia (azaroan argitaratzen dena).\nUdako ikastaroak egiteko deialdia (maiatzean argitaratzen dena).\nBeraz, IVAPek honela aplikatuko du ordu kredituaren kontrola:\nUrrian lanorduetan hasten diren ikasleei ikasturtea hasi aurretik aplikatuko zaie ordu kredituaren kontrola eta saldo negatiboa dutenak ezin izango dira urrian hasi. Aldeko ordu kreditua dutenak, aldiz, hasi ahal izango dira, eta ez zaie ordu kredituaren kontrola aplikatuko ez otsaileko deialdian, ez udakoan. Ondorioz, ikasle horiek parte hartu ahal izango dute lanorduetan bai otsaileko deialdian bai udakoan, nahiz eta ordurako ordu kreditua negatiboa izan.\nIkasturtea otsailean hasten duten ikasleei goiko paragrafoan azaldutako printzipioak aplikatuko zaizkie.\nUdan lanorduetan hasten diren ikasle berriei, udako eskaera IVAPen jaso orduko aplikatuko zaie ordu kredituaren kontrola, eta saldo negatiboa dutenak ezin izango dira udako ikastaroan lanorduetan hasi; udako ikastaroa lanorduetan egin ahal izateko aldeko saldoa izan beharko dute, bestela IVAPek bazter utziko du eskaera.\nHamargarrena. 4. Hizkuntza eskakizuna prestatzeko ikastaroen berezitasunak.\nEuskal Autonomia Erkidegoko administrazio publikoetako langileen hizkuntza gaitasunean eragitea eta bultzatzea, 64/2008 Dekretuaren eranskinean azaltzen den C2 mailako gaitasunak lortze aldera.\nEskatzaileak 3. HE egiaztatuta edo horren baliokidetza erregistratuta izan behar du, eta bere lanpostuaren hizkuntza eskakizunak 3.a edo 4.a izan behar du.\nLanpostuaren hizkuntza eskakizuna 1.a edo 2.a den kasuetan, langileek unibertsitate-mailako titulua izan behar dute.\nEuskaraz egindako ikasketa ofizialak aintzat hartzeko eta euskara-maila hizkuntza-tituluen eta ziurtagirien bidez egiaztatzetik salbuesteko den apirilaren 3ko 47/2012 Dekretuko baldintzak betetzen dituztenek ere parte hartu ahal izango dute 4. HEko ikastaroetan.\nLanpostuan 4. HE ezarrita duten langileek izango dute ikastaroan parte hartzeko lehentasun osoa.\nAurrez aurreko ikastaroak administrazioko taldeetan.\nIkastaro hauek 2020ko urriaren 2an hasiko dira, eta 2021eko maiatzaren 28an amaituko dira. Iraupena 170 ordu ingurukoa izango da.\nOrdutegi eta toki berean nahiko ikasle baldin badago, IVAPek taldea osatuko du administrazioko langileekin. Halere, taldea osatzeko ikasle nahikorik ez dagoenean, IVAPek matrikula orria emango die ikasleei, HABEko 4. mailako ikastaroak ematen dituen edozein euskaltegi homologatutan matrikulatu daitezen.\nAurrez aurreko ikastaroa, edo autoikaskuntzakoa, HABEk homologatutako euskaltegietan matrikula orriarekin.\nZenbait euskaltegik autoikaskuntza modulua ere eskaintzen dute. Hori hautatuz gero, kontuan izan behar da HABEk araututako ikastaro modulua izan behar duela.\nIkastaro horietan matrikula egiteko, IVAPek matrikula orria emango dio eskatzaile bakoitzari bere zerbitzu zuzendaritzaren bitartez.\nMatrikula orriaren bitartez eskolatzen den langileak euskaltegiaren egutegia eta ordutegia jarraituko ditu.\nHamaikagarrena. Datuen babesa.\nEuropako Parlamentuaren eta Kontseiluaren 2016/679 (EB) Erregelamendua, 2016ko apirilaren 27koa, datu pertsonalen tratamenduari dagokionez pertsona fisikoak babesteari eta datu horien zirkulazio askeari buruzkoa (Datuak Babesteko Erregelamendu Orokorra); Datu Pertsonalak Babesteari eta eskubide digitalak bermatzeari buruzko abenduaren 5eko 3/2018 Lege Organikoa, eta datuak babesteari buruz indarrean dagoen gainerako araudia betez, jakinarazten da izaera pertsonaleko datuak «EAEko administrazio publikoetako langileen euskalduntzea» izeneko tratamendu-jardueran sartuko direla. Tratamendu horren helburua izango da EAEko administrazio publikoetako langileen hizkuntza-gaikuntzako ikastaroak kudeatzea eta ebaluatzea, eta, hala badagokio, programatzea eta bertaratzea gestionatzea, bai eta hizkuntza-gaikuntzagatik esleitutako ordu kreditua kudeatzea ere.\nTratamendu horren arduraduna Herri Arduralaritzaren Euskal Erakundeko Zuzendaritza izango da, eta haren aurrean, edo Euskal Autonomia Erkidegoko Administrazio Publikoaren Datuak Babesteko Ordezkariaren aurrean, datuak eskuratzeko, zuzentzeko, ezabatzeko, transferitzeko, mugatzeko, aurka egiteko eta errebokatzeko eskubideak baliatu ahal izango dira, baita aplikatu beharreko araudiak aurrez ikusitako beste edozein eskubide ere.\nDeialdi honetan parte hartzen duten pertsonei buruzko datuak EAEko langileen arloan eskumena duten erakundeei jakinaraziko zaizkie (bertaratzeari eta ebaluazioari buruzko informazioa); Kultura eta Hizkuntza Politika Saileko Hizkuntza Politikarako Sailburuordetzari, normalizazio planaren betetze mailari buruzko ebaluazio txostena egiteko (Euskal Autonomia Erkidegoko herri-administrazioetan euskararen erabilera normalizatzeko prozesua arautzen duen apirilaren 15eko 86/1997 Dekretuaren 6. artikulua); eta HABEri Helduen Alfabetatze eta Berreuskalduntzerako Erakundeari (Euskal Autonomia Erkidegoko herri-administrazioetan euskararen erabilera normalizatzeko prozesua arautzen duen apirilaren 15eko 86/1997 Dekretuaren seigarren xedapen gehigarrian ezarritakoa betez). Datuak ez zaizkie hirugarrenei jakinaraziko, legeak kontrakoa agintzen ez badu.\nBarnetegiko ikastaroak Zornotzako barnetegian eta Lazkaoko Maizpide euskaltegian egin ahal izango dira.\nModulu honek egun osoko lan liberazioa eskatzen du, eskola orduei ikasleak lan pertsonalerako behar duen denbora gehitu beharra dagoelako.\nIkastaroek, betiere, lauhileko iraupena dute. Lehenengo lauhilekoaren iraupena ondorengoa da: urriak 1 otsailak 12.\nOtsailetik aurrera modulu honetan aritu ahal izateko, maiatzeko deialdian izena eman dutenek ere, azaroko deialdian izena eman beharko dute.\nAbenduaren 23tik urtarrilaren 1era artekoak, biak barne, ez dira eskola egunak izango.\nIVAPeko taldeen ordutegia 08:00-10:00 izango da Bilbon, Donostian eta Vitoria-Gasteizen.\nOrdutegi hori eskatu arren talderik osatu ezin denean, IVAPek matrikula orria emango die ikasleei, nahi duten euskaltegi homologatuan matrikulatzeko, betiere eskatu eta baimendutako moduluan.\nIVAPeko taldeen egutegia: 2020ko urriaren 1tik 2021eko maiatzaren 28ra.\nAbenduaren 23tik urtarrilaren 6ra artekoak, biak barne, ez dira eskola egunak izango.\nEra berean, ez dira eskola egunak izango 2021eko martxoaren 29tik apirilaren 9ra artekoak, biak barne.\nModulu honetan bi ebaluazio egingo dira.


Gurasoak lasai egon daitezke: udalekuen eskaintzak goraka egin du, horien artean umeentzako aisialdi kulturalak. ...\n17/06/2015 / Jon Pagola\nDatorren maiatzaren 15 eta 17an Opus Lírica konpainia donostiarrak Verdiren "Rigoletto" obra aurkeztuko du. Haien historiaren hirugarren opera da. Opera denboraldi egonkor bat ezarri nahi dute Donostian. Guztiontzako ...\n05/05/2015 / Jon Pagola\nMUSIKA PARKEAN: 5 DENBORALDI (ETA 6 URTE) BELARRA ZAPALTZEN\nOlatu Talkan hasi eta Donostian zabaldu den proiektua da Musika Parkean. 5.denboraldia larunbatean hasten da. Hauxe da bere historia. Argazkiak: Musika Parkean ...\n22/04/2015 / Jon Pagola\nOlatu Talka jaialdia datorren maiatzaren 29tik 31ra ospatuko da eta hiri osoa astintzeko prest dago berriz ere. Onartu den proposamen bat Kontxako arkupetan izango den merkatua da: Kontxa ...\n01/04/2015 / Jon Pagola\nIparraldea Bertan zikloaren kontzertu bitxia: folk eta elektronika eskaintzen du Zeze.Miege bikoteak. Koldo Mitxelenaren aretoan giro liluragarria izan genuen. ...\n19/03/2015 / Jon Pagola\nDonostiako gaua ez doa gainbehera. Espezializatu diren tabernen sasoia ona da eta eskaintza musikala inoiz baino handiagoa da. ...\n02/03/2015 / Jon Pagola\nGartxot abeslaria Alde Zaharrean barrena dabil gitarra batekin. Betiko euskal kantak jotzen ditu sentimendu handiarekin. Alde Zaharreko abeslaria da. ...\n07/02/2015 / Jon Pagola\nAURTENGO OLATU TALKAK ITXURA POLITA DU\nOlatu Talka jaialdiaren trantsizio urtean lantalde berri batek herritarrei ilusioa erantsi nadi die. Idei onak dituzte. Itxura ederra dauka aurtengo edizioak. Argazkiak: Marta Ennes. ...\n30/01/2015 / Jon Pagola


Ona. Ikasturte ona izan da aurtengoa. Jende jatorra, ikasle finak eta, gehienak, langileak, oso langileak. Horrela gustura egiten dugu lan. Horrela lana eta ikasketak beste gauza bat dira. Sakrifizio handirik gabe etortzen gara lanera edo klasera.\nOrdu asko eman ditugu elkarrekin. Bederatzi hilabetean gauza asko pasatzen dira klase batean, klase bateko lau pareten artean. Gozoak eta gaziak. Aurten, aitortu behar dugu, gehienak gozoak izan dira noiz edo noiz haserretu bagara ere. Dena arrosa kolorekoa ezin da izan. Une onak gehiago baloratzeko txarrak ere egon behar dira eta, zorionez, azken hauek aurten gutxi izan dira.\nDena bukatu den horretan bakarrik onak gogoratu nahi ditugu eta gonbidatzen zaituztegu klasean izan duzuen momenturik onena, dibertigarriena, hunkigarriena edo alaiena gurekin konpartitzera. Esan zein izan den aurtengo ikastaroan beti gogoan izango duzuen une hori.\nEgilea: euskerabili ordua: 20:39\nOso zaila da une bat erabakia barregarria gure klasean, asko izan direlako.\nGure taldean bakoitzak bere "tiro" dauka buruan eta guztion artean primeran pasatu dugu. Izaera ezberdinak gehitu dugu eta kartoizko orquestra bat lortu dugu euskera hitz egiteko.\nHasieran desafinatu genbiltzan, bakoitzari bere gauzak kexkatzen zen eta helburu ezberdinak geneuzkan, baina geure zuzendari esker eta geure lanari esker, oso finduta amaitu dugu kurtsoa.\nDibertigarriena "champion" izan da nire ustez,gero eta eztabaida gogorrak lortu ditugulako.\nEskerrik asko musikoei, Iker, Nagore, Vicen, Paula, Toñi, Idoia, Rodri, Aitziber, Olga, Vanesa eta Ainhoa eta gure kartoizko orquestra zuzendariari, Fidel.\nAtzera begira jarriz gero, kar kar, ez da batere erraza erabakitzea urte honetako bakarrik une bat. Azkenean ea ea denetarik egin dugulako, ezta? “Terapiak”, eztabaidak, hitzaldiak, antzerki pizka bat… Baina niri ere eztabaidak izan dira gehien gustatu zaizkidanak. Hori bai, denari buruz hitz egin dugu… Kapaz izango ez nintzela pentsatu nuen, euskeraz izanda, baina azkenean bai, dena da posible.\nGiro ona, oso ona gainera eduki dugu kurtso osoan gure klasean eta hau da gauza garrantzitsuenetariko bat astero klasera gogoz joateko. Maitek esan duen moduan, bakoitzak bere instrumentoarekin baina orkestra berberan. Hobeto jotzen da zuen ondoan, eta horregatik denoi eskerrak eman nahi dizkizuet.\nOndo pasa uda! Laster arte \nHasteko ikastaro ona izan dela aitortu behar dut.Ikastaroko onena guztiok oso desberdinak ginela izan da eta aldaerak klasea aberastu du. Nahiz eta lagun batzuk bere parte hartzea funtzeskoa zen esperientzia asko bizi izan dituztelako, baina pixkanaka denok, lotsatienak ere, parte hartzen joan gara, hau "komandantearen" arrakasta da.\nZalantzarik gabe,giroa bikaina izan dela uste dut, izan ere datorren kurtsoa berriro ikusi ahal izatea espero dut. Nire kasuan piloa ikasi dut konturatu gabe, orduan, zer gehiago eska naitekeen.\nUda ona opa dizuet eta laster arte,\nB1 A.T erabiltzaileak esan du...\nGauza onak besterik ez ditut gogoratzen, egia esan, ez dut uste momentu txarrak edo gaziak bizi ditudanik... Izan ere, gero eta gehiago disfrutatu dut klasean ikaskideekin eta etxean ikasten nire kabuz.\nAsko barre egin dut, batez ere ostiraletan, agian nekea gehiago nabaritzen zen edo ez dakit zergatik baina Fidelen ateraldiekin negar egitera heldu naiz.\nBereziki gogoratzen dut Marinaren hitzaldia, hunkitu egin ninduen...\nUmmm, zalantzarik gabe une onak gehiengoa izan dira.\nMila esker denoi, ondo izan!\nEzin dut momentu bakarra aukeratu. Nire ikaskide eta irakaslerarekin oso gustora sentitu naiz. Momentu desberdinak egon dira. Adibidez, klasean asko barre egitea. Niretzat oso inportantea izan da, horrek lasaitu nau eta. Barre egitea negar egin arte osasungarria izan da.\nGiroa jatorra izan da, asko ikasi dut eta nirengan konfidantza ere irabazi dut.\nEskerrik asko denoi, ondo pasa oporretan!\nJulen Maeso erabiltzaileak esan du...\nAtzo dirudi lehen klasea izan zen eguna... Hasieran oso isilak geunden elkar ezagutzen ez genuelako, baina, denboraren poderioz klasekideak baino zerbait gehiagotan bihurtu gara, orain lagunak gara.\nSegur aski faltan izango ditut momentu asko, baina berriro ikusiko garenez lasai nago. Asko ikasi dut kurtso honetan eta, gainera, oso ondo pasatu dut, giro oso ona egon baita. Beno lagunok, euskaltegi ondoan dagoen tabernan ikusiko gara ezta? Laster arte!!\nKAIXO LAGUNOK¡ ORAIN DELA URTE BATZUK UTZI NUEN EUSKERAZ ETA BERRIRO HARTU DUT OSO POZIK ETA ILUSIOAREKIN .ESPERO DUT GAINDITZEA ETA ONDO KLASEAN PASEATZEA,NAHIZ ETA ORDENAGAILUA EZ DA NIRE LAGUNA ETA BERAREKIN TXARTO KONPONTZEN DUT ,SAIATUKO NAIZ ONDO EGITEN.MOMENTUZ BIHARKO MINTZAMENA PRESTATZEN ARI NAIZ ETA HORREXEGATIK IDAZTEN UTZIKO DUT ,LASTER ARTE


Martin Schulz biografia | Europako Alderdi Sozialistaren hautagaia\nMartin Schulz, Bruselako aurpegi ezagunetakoa\nEuropako Alderdi Sozialistaren hautagaia Europako Parlamentuko presidente izendatu zuten 2012. urtean.\nMartin Schulz, sozialista eta demokraten hautagaia\nMartin Schulz (57 urte) alemaniarrak, Europako Alderdi Sozialistak Europako Batzordeko presidenterako duen hautagaiak, eskarmentu handia du Bruselako politikagintzan.\nIa hamar urte eman ditu Europako Parlamentuan, eta bertako aurpegi ezagunetakoa da. Izan ere, 2012. urtetik Euroganberako presidentea da, eta lehenagotik, 2004tik, Europako Talde Sozialistako burua.\nDena dela, Jean-Claude Juncker Europako Alderdi Popularreko hautagaia ez bezala, Schulz ez da inoiz lehen ministro izan, eta hauteslekuetan izango duen aurkari nagusia 18 urtez izan zen Luxenburgoko lehen ministro.\nEuropako hauteskundeetarako bidean, Schulzen lorpen handiena Europako Alderdi Sozialista batu izana da, etsai boteretsuak baditu ere, Ed Miliband laborista, kasu.\nMartin Schulzek estilo zuzena agertu du Europako Parlamentuan, eta izaera alemaniar tipikoa du.\nPolitikari dagokionez, murrizketen eta zorroztasunaren aurka agertu da, horren ikur nagusia Angela Merkel aberkidea bada ere.\nEuropako Batzordeko presidente izango balitz, bere helburu nagusiak "langabeziaren aurkako borroka", Batzordea herritarrei gerturatzea eta AEBrekiko mendekotasuna haustea izango liratekeela azaldu du.


Curriculumaren polisemia - Jakin.eus\nAlba Garmendia Cataños\nIkastolen Elkartean egiten dut lan. Bestelako lantegietan ere aritzen naiz, euskal hedabide desberdinetan kolaborazioak egiten, adibidez, eta oraingoan, Jakinen arituko naiz. Egunak zein gauak uzten didan tartean, begi bat kulturari zabalik izaten dut, eta, Egunen gurpilean atalean, kulturari erreparatuko diot.\nBerriz etorri dira albistegien lehen lerrora eskoletako curriculumak edo, hobeto esanda, irakaskuntzaz arduratzen diren guneen gainetiko ebaluazio frogak. Gainetiko diodanean, hezkuntza legearen erreformen albo-kateez ari naiz, LOMCEren aplikazioaren garapenaz, alegia. Eskolak kanpo eta barne baldintzak landu behar ditu hezkuntza komunitate sendoaren mesedetan, kanpo eta barne horiei gainetik datozkion inposaketak jasaten ibili behar ordez. Ebaluazio froga horri bizkarra ematearekin batera, hezkuntza sistema berri bati aurpegia jarri beharko zaio.\nEbaluazio froga horren inguruan sortu den eztabaida erabili nahi dut aitzakia edo sarrera moduan, esateko: eskola ez dela betidanik existitu izan den zerbait, gizarteak eratu duen erakundea dela. Helmuga sozial eta norbanakoen garapena du bere baitan; beraz, esan daiteke eskola giza-sistema kultural bat dela. Normalak dira gizarteak hezkuntza komunitateko kolektibo ezberdinen baitan ematen dituen erantzunak zein ukazioak. Oraingoan, LOMCEren aurkakoak dira erantzunak edo-eta Espainiako gobernuak diseinatutako ebaluazio sistemaren aurkakoak, baina hurbilagoko administrazioen jarreren aurkakoak ere ari dira izaten salaketa asko, dela EAE, Nafarroa, Baionako suprefeta edo Paris, Paueko prefeta.\nEsaten da gizarte batek zenbat eta arazo soziopolitiko gutxiago izan (dela kulturala, linguistikoa...) orduan eta eskola eredu orekatuagoa izango duela. Ez dakit ba nola ekarri hori gurera. Euskal Curriculumaren zabalkundean ardatz diren ikasmaterialak ikustea besterik ez dago. Euskarri horien aniztasuna itzela da, eta, eskola zentro batek baten aldeko hautua egiten duenean, gainetiko instituzioa kontu eske etorriko zaio txikikeria hau edo beste aitzakia hartuta, debekua ezartzeko (Nafarroako testuliburuen gaia, kasu). Curriculumak hezkuntzaren xedeak eta xede horiek burutzeko estrategia pedagogikoak biltzen ditu, preskripzio, iradokizun eta orientabide multzo bat da. Gaitasunen eta ezagutzen transmisiorako markoak behar dute izan curriculumek, eta ezagutza batzuk unibertsalak diren neurrian, beste zenbait tokian tokikoak dira, lurraldearen araberakoak, alegia. 1925ean sortu zen euskarazko aurreneko eskola-liburua, gaitasun eta ezagutzen transmisiorako orientabiderik ez zen garaian sortu zuen Ixaka Lopez-Mendizabalek Xabiertxo liburua. Aurten betetzen dira beraz laurogeita hamar urte, eta Euskadiko Artxibo Historikoan Gure Xabiertxo erakusketa atondu dute, ekainaren 23ra arte zabalik egongo dena.\nEz dugu ukatuko curriculuma ezartzeko beharrezko diren testuliburuak, tresna didaktikoak izateaz gain, tresna ideologikoak ere badirenik. Ezin dugu beldur edo lotsarik izan behar hori onartzeko, hemen eta edonon gertatzen den errealitatea baita, orain eta lehen. Gaur egun ikasgeletan lantzen den curriculumaren zati handi bat testuliburuen bitartez jasotzen da. Euskal Curriculumaren garapenerako, adibidez, Ikastolen Elkartetik sortutako EKI deituriko ikasmaterialak aitzindariak ari dira izaten bide horretan. Gero eta presentzia handiagoa dute IKTek, adibidez. Beraz, egun ezin da soilik testuliburuez berba egin, euskarriak zabalagoak baitira.\nGure historiari begiratuz, zeregin horiek talde pedagogikoetan sortu ziren hasiera batean eta, gerora, argitaletxeetara pasa zen prozesu hori. Hezkuntza legeek eta hezkuntza zentroen hazkundeak behar bat sortu baitzuten arlo honetan. Kasurik txarrenean, kanpoko argitaletxeak testuliburuak euskaratu eta bertan saltzen hasi ziren. Euskal Herriko ikasgela askotan baliatu izan diren testuliburuak Euskal Herritik kanpo sorturikoak izan dira, aniztasun horretan denetariko ereduak aurkitzen dira egun ere. Eta kasurik onenean, sorreretako talde pedagogiko eta argitaletxeen arteko aliantzak eratu dira. IkasElkar dugu (Ikastolen Elkartea+Elkar) adibide hori; testuliburu berriak IkasElkarren zigiluarekin argitaratzen dira egun, hezkuntzari begirako edizio lanak, orokorrean.\nBeraz, hezkuntzaren antolaketa ezin da izan legeetatik soilik ordenatua, gizartean hurbilen dituen gertakari eta eragileek eraiki eta garatutako iritzietatik ere gidatu behar da. Gizartean islatzen den aniztasun zabalak eskolaren egiteko eta antolamendua egokitu ohi izan du. Begira bestela Euskal Herrian kokaturiko erdal ikastetxe askok hartu duten norabide aldaketa. Hezkuntzaren printzipio unibertsalak eta tokian tokiko ezaugarriak barnebildu nahi badituzte, ez dute beste aukerarik izan berritzea baino. Euskal gizartearen kultura eta berorren ikur den hizkuntza, euskara, alegia, abiapuntu hartu baitira, eta horrekin batera zelofanezko beste aldaketa asko ere. Euskal Herriari (bizi dugun errealitatetik) euskal hezkuntza eredu bat gauzatzea dagokio. Baina sortze lan horretan edo adoste bide horretan ez dut uste gure arazoa laiko, kristau, publiko, pribatu... etiketetan dagoenik, esango nuke ez garela ados jartzen euskalduntasunetik eta euskaratik eraikitako euskal hezkuntzak behar duen babes eta ahaleginean.\nEuskal Curriculumak, hezkuntza sistema nazional bati erantzungo dion tresna izanda, ez lioke bakarrik euskarazko irakaskuntzari erantzun behar, hizkuntzarekin batera joan behar du kultur transmisioak ere. Testuliburuek betikotuko dituzte (gero eta epe laburragoetan) hausnarketa horiek, baina testuliburu horien osagarri izango diren materialak sortzen ari dira herriz herri, tokiko errealitateari erantzuten dioten curriculumak.\nHerrietako kultur ondarea transmititzeko helburuarekin abiatu dira hainbat prozesu: Errenteria, Oñati, Ordizia... Curriculuma sortzeko prozesuan, herriko ikastetxeak, udala eta guraso taldeak daude batera lanean.\nOrion, adibidez, bertako curriculuma eskoletatik herrira eta herritik eskoletarako ibilbidea egiten ari da. Ezagutzak bi norabide behar ditu izan, Orioren ezagutza edo herriaren izaera definitzea hezkuntzatik harago herriko eragileei ere badagokielako. Aurretik esan bezala, eskola gizarteak eratu eta mugitu duen erakundea delako. Gainera, curriculumaren kontzeptuak ez dira estatikoak, etengabeko aldaketei loturik daude eta eskola esperientzietatik harago ere kokatzen dira. Curriculuma planifikatu gabeko beste eskola esparruetara ere zabaltzen da; beraz, gela barrutik patiora eta herriko plazara.\nArabar Errioxan mugaren mugak\nEskolaren kanpoko baldintzek moldatzen dituzte ikastola bakoitzaren ezaugarri edo soslaiak. Hau da, nork bere nortasuna eta egiteko-eragiteko moldea finkatzen du, eskola bakoitza autonomoa izanik kide den saretik. Ezin da, beraz, eskola zentro guztiez berdin hitz egin; bakoitzak bere beharrak dituen moduan, bakoitzak bere heldulekuak ditu. Kokatu gaitezen Arabar Errioxan, ardoaren eta upategien lurrean, Ebro ibaiaren ertzean dagoen eskualdean. Muga-mugako herri laboraria dugu Lapuebla de Labarca, Ebroren bestaldean zapaldu daiteke Espainia.\nEuskararen galera modurik gordinenean gertatu zen lurralde honetan sortu zen Assa ikastola 1979an Lapuebla de Labarca herri txikian. Araban gertatzen ari ziren mugimenduen baitan kokatu beharra dago: 1977an Arabako Foru Aldundiak euskara ondare kultural izendatzea, ikurrinaren legeztatzea... Izateko nahi baten errepresentazio hutsa ariketa demokratiko bihurtzen da Lapueblan. Garai horietan, eskuineko alkatearen ezetza ikusita, ikurrina udaletxean jartzearen gaineko erreferenduma eskatu zuten herritar batzuek eta eskuineko alkateak baimendu (ezetza nagusi izango zela pentsatuz). Euskararik ez baina izate bat bazuten herritar haiek sortu zuten ikastola. Zailtasunen aurrean haziz joan da euskara eta euskalduntasuna eskualde honetan.\nBestetik, 1993ko Euskal Eskolaren Legea traumatikoa izan zen Arabar Errioxan. Unibertsitate bitarteko ikasketak euskaraz egitea bermatu nahi zuten, ikasleen norabidea hegoaldera (Ebroz bestaldera) baino iparraldera izan zedin eta euskaraz. Ekonomikoki eta administratiboki ere itolarria ekarri zuen prozesu horrek guztiak, baina batxilergoa, sare publikora sartu barik, eskaintzea lortu zuen Assa ikastolak. Hemen esan dezakegu hasi zela eskola-komunitate bateko kide guztien arteko elkartasuna, konpromisoa eta parte-hartzea indartzen eta trinkotzen. Gaur egunera arte eredu bihurtu den eskola-komunitateaz gaindiko trinkotzea: guraso, irakasle, ikasle, herriko erakunde eta eragileen artekoa, hain zuzen ere.\n1993ko egoera larritik 1994ko Araba Euskaraz gogoangarri hura egiteko indarra eta ilusioa pilatu zuten. Maila kulturalean egosten eta errotzen ari zenaren ispilu izan zen jai hura. Hertzainak taldearen doinuarekin eta Jon Sarasuaren hitzekin atondu zen Non eta mugan edizio arrakastatsu hura. Abestiak, aurretik aipaturiko sortzaileez gain, honakoak ere izan zituen kolaboratzaile: RIPeko Mahoma, Bizkar Hezurrako Triku, Evaristo eta Tito musikariak, Amuriza, Elortza eta Iturriaga bertsolariak. Bideoa, berriz, zinema, antzerki eta kirolaren mundukoen ekarpenarekin egin zen: Bajo Ulloa, Karra Elejalde, Eloi Beato, Karanka, Ritxi Mendiguren, Baskoniako jokalariak...\nBertako eta kanpotik (Arabatik eta beste probintzietatik) etorritako irakasle gazteen ekarpena handia izan zen ikastolako martxan. Herriko hainbat pisutan bizi ziren irakasle horiek, eta, unibertsitate garaian hirira doan gaztearen antzera, ikasle bizitza egiten zuten laborari giro erdaldunean; herrian, beraz, 24 orduko inplikazioa zen horiena. Horietako askok bertan hartu zuten bizitokia eta muga hartan bertakotu dira. Beraz, herriaren eta ikastolaren artean eraiki zen giroa ardatza izan zen euskal giroa sendotzeko. Upategien bueltako gizonen ohitura omen zen astearteetako pala partida eta ostean upategiko afaria. Erritual horretara hasi ziren joaten ikastolako pare bat irakasle; handik gutxira, erritual hori gizon zein emakume eta irakasle-herritarren arteko asteroko hitzordu bihurtu da, gaur arte iraun duena. Ikastolako arazo eta konponbideak ere bertan garatzen ziren eta kultur mailako gonbidatuak izaten ziren eta dira sarri asteartetan.\nEsan bezala, eskolako kanpo baldintzek oso desberdin egin dezakete ikastola eta eskola bat eta, zelan ez, curriculum baten ezarpena. Assa ikastolako gazteen kultur erreferenteak, elkarbizitza egoki baterako sentsibilitatea, heldutasuna eta euskararekiko duten motibazioa zein diren ikustea besterik ez dago. Neurgailurik edo ebaluazio frogarik balego horretarako, ez litzateke nire iritzia soilik izango.\nEskola gizarteratzeko prozesu bat da, hasieretako urratsa, sarritan. Haur, nerabe eta gazte hori egungo eta etorkizuneko agertokian jarri nahi dugu, eta horretarako geureak ditugun tresnak eman beharrean gaude. Testuliburu onenek ere ez dute eragingo aldaketa, ez badago giza sistema kultural bizi bat egitura hori eusten; horrela errazago bihur daiteke hezkuntza sistema konpetente.


Fatxada aireztatuek %30 arte murrizten dute zure eraikinaren energia kontsumoa — Fatxada aireztatuak\nFatxada aireztatuek %30 arte murrizten dute zure eraikinaren energia kontsumoa\nZer egiten dugu ULMA Architecturalen JASANGARRIAGO izateko? – 2. Zatia\nGure fatxada aireztatuekin eraikinen eraginkortasun energetikoa hobetzen dugu, energia gehiegi kontsumitzeagatik sortzen den ekonomia eta ingurumen inpaktua murrizten lagunduta. Eraikin bateko energia kontsumoa %30 arte murriztu daiteke.\nGure fatxada plaka obran entregatzen da, ahalik eta hondakin gutxien sortzeko moduan, eta, beraz, haien kudeaketa errazten laguntzen dugu. Plakak berrerabilgarriak dira, desmuntatzea erreza baita eta beste kokapen batean erabili baitaitezke.\nPlakak jartzen diren gainegiturako aluminioaren %50 birziklatutako materiala da.\nFabrikako gure fabrikazio prozesuei dagokienez, gure piezak mekanizatzeko instalazioek zirkuitu itxietako ura bakarrik erabiltzen dute. Ez dugu hondakinik isurtzen ibaira eta 100% betetzen dugu ingurumen arloko legedia.


Irutxuloko HitzaEstitxu Zabala, Author at Irutxuloko Hitza\n“Zuen biolentziek erantzuna izango dute! Aurrean gaituzue!”\nby Estitxu Zabala - Aza 21, 2018\nEuskal Herriko Mugimendu Feministak manifestazioak antolatu ditu iganderako, Indarkeria Matxistaren Kontrako Nazioarteko Eguna dela eta. Injustizia patriarkalaren gainetik, saretze feminista da aurten erabiliko duten leloa, eta Donostian 12:30ean irtengo da manifestazioa, Bulebarretik. “Zuen biolentziek erantzuna izango...\nLilatoiko kamiseta diseinatu dute\nby Estitxu Zabala - Aza 20, 2018\nErabaki dute datorren urteko Lilatoiko kamisetaren diseinua, eta antolatzaileek diote pozez zoratzen ari direla. Eskuratzeko nahikoa izango da lasterketarako izena ematean zein neurriko kamiseta nahi den aukeratzea. “Lasterketa egunean kamiseta janztera animatzen zaituztegu, sekulako marea turkesa...\n“Urtea hasi denetik, 130 emakume baino gehiago artatu ditugu”\nIndarkeria Matxisten Nazioarteko Eguna izango da igandean. Gai horren inguruan asko daki Ana Lopez abokatuak, eta berarekin izan gara. Aholkularitza juridikoa eskaintzen die behar duten emakumeei, dohainik, Emakumeen Etxean, eta han militatzen du. Biktimek bizi dutenaren...\nHaurren Nazioarteko Eguna ospatuko dute udaletxean\nby Estitxu Zabala - Aza 19, 2018\nHaurren Nazioarteko Eguna da azaroaren 20an. Hori dela eta, Donostiako Udalak hainbat jarduera antolatu ditu. Helburua da dibertsitateak duen balioa ulertaraztea, eta enpatia eta bestearen larruan jartzeko gaitasuna sustatzea, baita ezkutuko indarkeriei aurre eginda gune seguruak...\nEhun urteko historia gordetzen duen etxeko negozioa\nby Estitxu Zabala - Aza 16, 2018\nPedro eta Ciriaca izan ziren Almacenes San Ignacio izeneko lehen denda ireki zuten senar-emazteak, 1918an. Familiaren negozioa izan da beti, eta laugarren belaunaldiko Carlos Rodriguezek darama gaur egun. Ehun urteko historia gordetzen du Almacenes San Ignacio...\n90 urteko bidea, abestiz abesti\nParte Zaharreko Santa Zezilia abesbatzak bederatzi hamarkada daramatza konturatzerako, musika sakroa eta euskal folklorea zabaltzen. Gizonen koru gisa jaio zen arren, 1970ean emakumeen ahotsak ere batu zitzaizkien, eta ordutik kantuan diraute. Urtero ospatzen du Santa Zezilia...\n‘Elkarrekin gehiago gara’ sortu dute hiriko lau klubek\nby Estitxu Zabala - Aza 15, 2018\nBat egin dute hiriko lau klubek, indartsuago egiteko asmoz. Hain zuzen, Elkarrekin gehiago gara sortu dute IDK Gipuzkoak, Gipuzkoa Basketek, Bera Bera eskubaloi taldeak eta Txuri Urdinek. Horrela, klub bakoitzeko bazkideek doan joateko aukera izango dute...\nIzandako ausardia eskertu zion Lujanbiok Switzerri\nDeustuko unibertsitatearen ekitaldi batera gonbidatu zuten Kathrine Switzer, joan den astean. Maratoi batean dortsalarekin parte hartu zuen lehen emakumea izan zen Switzer, 1967an, Bostonen. Joan den asteburuan Donostian egon zen, Behobia-Donostia lasterketak gonbidatuta. Horrela, Kiroleko Baloreen...\nInoizko lanpostu eskaintza handiena egingo du Donostia Kirolak\nDonostia Kirolak Enplegu Publiko Eskaintza onartu du. Guztira, 27 plaza eskainiko dituzte, hau da, erakundearen historiako Enplegu Publikoko Eskaintza handiena. Aurreko urteetan egon diren murrizketa legalek erakundearen plazen %40 inguru bitarteko pertsonalarekin beteta izatea ekarri du....\n1 2 3 … 404 Hurrengoa »


Analisi bioenergetikoa - Zientzia.eus\nHasiera » Artikuluak » Analisi-bioenergetikoa\n1991/10/01 Etxeberria, E. Iturria: Elhuyar aldizkaria\nOndorengo lerrootan une estresatu eta larrietan lagungarri izan daitekeen zerbaiten inguruan mintzatuko gatzaizkizue. Zer da analisi bioenergetikoa? Hau argitzeko, Alexander Lowen-en hitzak dakartzagu hona.\nZuetako asko oporretatik itzuliberriak izanik, egunotan lasai eta estres-izpirik gabe aurkituko zaretela uste dugu. Hala ere, ondorengo lerrootan une estresatu eta larrietan lagungarri izan daitekeen zerbaiten inguruan mintzatuko gatzaizkizue.\nZer da analisi bioenergetikoa? Hau argitzeko, Alexander Lowen-en (gai hau aski jorratu duen analistaren) hitzak dakartzagu hona. ...” Gorputza eta beronen prozesu energetikoak kontutan hartuz gizakien nortasuna ulertzeko modua da analisi bioenergetikoa. Prozesu hauek (arnasketa eta metabolismoaren bidez energia produzitzea eta mugimenduan energia deskargatzea, alegia) dira bizitzako oinarrizko funtzioak.\nAnalisi bioenergetikoa terapi mota bat ere bada; gorputzarekin eta adimenarekin lan eginez jendeari bere arazo emozionalak ebazten lagunduz, bizitzeko gozamen eta plazerrerako potentziala hobeto ulertzen lagunduko dion terapia, hain zuzen ere ...”\nEsan beharra dago aurtengo lehen hilabeteetan Donostian, Iruñean eta Bilbon gai honen inguruan hitzaldi interesgarriak entzuteko eta antolatzaileetako batekin solasaldi bat izateko aukera ere izan genuela.\nAntolatzaileetako bati, Maite Zumalderi hain zuzen ere, egin genizkion geure galderak.\nELH: Nondik nora sortu zen analisi bioenergetikoa?\nM: Beno, analisi bioenergetikoari buruz ezer esan baino lehen, Freudi buruz zertxobait esan beharko nukeela iruditzen zait. Freud medikua zen eta gorputzean oinarrituz lan handiak egin zituen. Hor oinarritzen zen bere jakinmina. Hor oinarritu zen buruan zer gertatzen zen jakiteko, histeria mentalarekin, neurosiarekin zer gertatzen zen jakiteko, hain zuzen ere. Beno, histeria aztertuz hasi zen lanean. Garai hartan paralisiarekin eta oso lotua zegoen gaixotasun hau, paralizatu egiten zen jendea eta ez zekiten paralisi hori nondik zetorren. Horrek, jakina, badauka lotura gorputzean gertatzen denarekin, gorputzaren funtzionamenduarekin. Hor oinarritu zen Freud apur bat psikismoan eta adimenean zer gertatzen zen aztertzeko. Analisi bioenergetiko honek, beraz, Freudengan oinarri izugarria dauka.\nELH: Analisi Bioenergetikoa hortik abiatu zela, hor duela bere oinarria esan al daiteke?\nM: Bai, halaxe da, baina Freud berari gorputzarekin erlazionatutako zerbaitekin lan egitea ez zitzaion hainbeste interesatzen.\nELH: Hori alde batera utzi zuen...\nM: Bai, agian ba... pertsona batek mundu honetan dena egiterik ez daukalako. Eta bera zuzen-zuzenean psikismoari lotu zitzaion. Gero, urte-mordoa pasatu ondoren... Reich agertu zen eta honek berriz heldu zion gorputzaren gaiari. Izaeraren kontzeptua izan zen berak gehien erabilitako bat; Freudengan hasiera izan zuena hain zuzen ere. Eta Reichengan oinarritu zen Alexander Lowen eta bera da analisi bionergetikoaren sortzailea.\nELH: Nola hasi zen Lowen analisi bionergetikoa lantzen?\nM: Bera amerikarra da, gimnasiako klaseak ematen zituen (gorputza zen beraz bere lanaren ardatz) eta gorputz eta adimenaren arteko loturaz arduratzen hasi zen. Reichen pazienteetako bat izan zen. Gero medikuntza ikasi zuen Europan. Bere oinarria ere medikuntzan dagoela esan genezake beraz, eta gorputzeko gaixotasunak, zailtasunak... berak energiarekin lotzen zituen... gorputzean segmentu desberdinak daudela esaten zuen eta baita tentsioa ere. Pertsona batek tentsioak ditu (tentsioak denok dakigu zer diren, ezta?; hankako mina edo bizkarreko mina edo lunbagoa dugunean edo... buruko mina edo...) berak guzti hori nolabaiteko blokeoarekin lotzen zuen.\nELH: Energi blokeoarekin, alegia?\nM: Bai, energi blokeoarekin. Baina gaur egun zerbaitek min ematen badigu hori zuzenean ez da analisi bioenergetikoan tratatzen, hori ere kontutan hartzen da, baina hori baino gehiago tentsio kronikoak tratatzen dira. Lowenek bere teoria tentsio kronikoetan oinarritzen du, badirudi haurra sortzen den unetik bertatik nolabaiteko izakera eratzen hasten dela haur horrengan eta hori bere errepresentazio mentalen bidez sortzen da eta hortik nolabaiteko egitura eratuko litzateke bere gorputzean.\nELH: Zer esan nahi du egitura jakin bat eratzeak?\nArkua deituriko ariketa.\nM: Bai, gorputz-mota bat eratzea, alegia. Harreman-munduan oinarrituz, errepresentazio mentalen bidez gorputz-mota bat osatzea esan nahi du egitura jakin bat eratzeak. Hor dauka izugarrizko oinarri psikoanalitikoa, zeren psikoanalisia ere horretan oinarritzen bait da. Hau da, haurra jaiotzen den unetik bere gurasoekin, ingurukoekin ... zer-nolako harremanak dituen kontutan hartuz, hor eratzen da bere izakera, ezta? Eta Lowenek zertxobait aurrerago joanda, portaera hori gorputzean isladatzen dela dio gorputz-mota jakin bat eratuz. Bere Body Language (Gorputzaren hizkuntza) liburuan esate baterako, asko hitz egiten du gai honetaz.\nELH: Hau ere medikua zela esan duzu, ezta?\nM: Bai, medikua da, baina honek geroztik ikasi zuen medikuntza, nolabait paziente bezala hasi zenean ikasi zuen medikuntza, 1952. urtean gutxi gorabehera. Oso gauza berriaz ari gara hitz egiten, beraz. Oso gauza berria da eta... badago hainbat eztabaida. Iaz esaterako, izugarrizko eztabaida egon zen analisi bioenergetikoaren oinarriaren inguruan. Europako jende-pila dago. Bestalde amerikarrak ere asko dira eta europarren artean joera psikoanalitikoa askoz ere indartsuagoa da amerikarren artean baino.\nLowenek berak (laurogei eta piko urte ditu) izugarrizko erraztasuna dauka gorputza “irakurtzeko”. Europan askoz ere mentalagoak dira, historikoki ere alderdi psikoanalitikoa hor dagoelako eta ... esan dudan bezala izugarrizko eztabaida egon zen eta Back to bases (Oinarrietara itzuli) izeneko kongresua egin zen eta kongresu horretan azpimarratu zen puntuetako bat horixe izan zen hain zuzen: gorputza bere koraza muskular, tentsio eta egiturarekin ezin dela inondik inora alde batera utzi.\nELH: Lehengoarekin lotuz, Reich eta Lowen eta hauek Freuden teoriatik abiatuz gorputza “inkorporatzen” dute, ez dituzte gorputza eta adimena banantzen, nolabait osotasunean hartzen dute pertsona, ezta?\nM: Bai, psiko eta soma, horiek dira kontzeptu basikoak. Pertsona osorik hartuta zein egitura daukan hartzen da kontutan. Esaterako, egitura orala edo zurruna, pertsona guztiok dugu nagusiki egitura jakin bat. Zer esan nahi du batak eta besteak? Adibidez, oralitateak oso indar gutxi, oso energia gutxi daukala esan nahi du. Hor badago borondate-kontua ez den zerbait, inkontzientearekin oso lotua dagoena eta pertsonak duen funtzionatzeko modua, bere neurosia, bere izakera ... horrekin oso lotuta dago.\nELH: Analisi honetan zein metodo edo... erabiltzen da helburuak lortzeko?, desblokeoak lortzeko?\nM: Beno, hor dago analisiaren mundua eta analisi hori harreman transferentzialean oinarritzen da. Pazientea bere demandarekin dator, zer gertatzen zaion ez dakielako, ez dakit nongo mina duelako... eta analistarekin duen harreman transferentzialak dauka garrantzirik handiena lan honetan. Hitza oso inportantea da, bakoitzak hitzaren bidez zer gertatzen zaion esaten duelako, baina hori ez da nahikoa; esaten ez duen horretan ere gauza-pila bat bait dago. Horregatik da mundu inkontzientea oso kontutan hartzekoa.\nOrkatilen gainean eserita oinak luzatzeko ariketa.\nGorputzarekin ere esan bezala, lan egiten da. Baina gorputzarekin lan egiteak ez du esan nahi ba... arnasketa bidez edo desblokeoak lortzea eta kitto. Horrekin batera oso garrantzitsua da pazientea zerekin eta zergatik defenditzen den ikusten saiatzea. Kontua da, momentu jakin batean pazientea askoz ere barrurago dagoen ezaugarriaz konturatzea eta konturatu eta gero, hurrengo pauso bezala mentalki bere nortasuna elaboratzea eta errepresentatzea. Ia norbera konturatu ere egin gabe gertatzen da elaborazio hori.\nELH: Bai, nolabait lehen pauso bezala, konturatzea, zer gertatzen den identifikatzea eta gero paziente eta analistaren artean elaboratzea, forma ematea, sinbolizatzea izango al litzateke?\nM: Hori da. Oso mundu zabala eta konplexua da hitzen bidez adierazteko.\nELH: Nola dago guzti hau hemen eta hemendik kanpo?\nM: Beno, guzti honek elkarte bat dauka atzean, The International Institute for Bioenergetic Analysis (IIBA) (Analisi Bioenergetikorako Nazioarteko Institutua) deitzen dena eta New York-en dago kokatua. Lowenek berak sortu zuen elkarte hau 1956. urtean eta gaur egun munduan zehar banaturik (Amerikan eta Europan, batez ere) 50 elkarte inguru daude. Aipatu elkarte nagusia arduratzen da analista bioenergetikoak trebatzeaz eta trebakuntza hori bere elkarte afiliatuen bidez bideratzen da. Estatu espainiarrean gaur egun hiru elkarte daude: Katalunian, Madrilen eta Andalusian. Nik Bartzelonakoekin daukat loturarik handiena eta Euskal Herrian oso-oso jende gutxi gaude oraindik. Guztira lau pertsona gara, Iruñean, Donostian eta Bilbon banaturik.\nELH: Zer-nolako trebakuntza egin behar da analista izateko?\nM: Gutxienez bost urteko trebakuntza burutu behar da. Analisi pertsonala ere eskatzen da, bi urtez lan terapeutiko gainbegiratua eta txostena aurkeztea. Azkenik, bi “trebatzaile” adituren aurrean (IIBAk horretarako izendatutakoen aurrean) kasu kliniko bat aurkeztu behar da eta orduantxe ematen zaio analista-titulua.\nELH: Edozeinek egin al dezake ala prestakuntza bereziren bat behar da aipatu trebakuntza hori burutzeko?\nGerriko muskuluak erlaxatzeko ariketa.\nM: Elkarte bakoitzak bere estatutuak ditu, baina hala ere gaur egun beharrezkoa da trebakuntza hori egiten hasteko zerbaitetan lizentziatua izatea. Normalean, trebakuntzaren ezaugarriak direla eta, psikologo, mediku, erizain eta antzekoek ekiten diote lan honi.\nELH: Nola antolatzen dira kurtsoak?\nM: Honetan ere elkarte bakoitzak bere erara jokatzen du. Esaterako, Bartzelonan hilero lau egunez elkartzen den bitartean Madrilen bi egunez elkartzen dira.\nELH: Eta orain zein da zure papera mundu honetan? non zaude kokatua?\nM: Beno, gaur egun, guzti hau aditzera emateko fasean nago. Lan zaila da oso gutxi garelako, baina ilusioz beterik gaude eta denborarekin hemen ere elkarte bat eratzea gustatuko litzaiguke. Eta dibulgazio-lan hau egiteaz gain bakoitzak geure kontura lan egiten dugu.\nEta azken galdera honekin, geure solaskideari beren lan interesgarri horretan zorte on opa ondoren eman genion bukaera geure elkarrizketari.\nKolesterol “astunak” ez omen du babesten - Zientzia.eus 2018-10-29\nAnestesiaren historia edo minaren aurkako borroka (eta II). Anestesia lokalaren aurkikuntza - Zientzia.eus 2018-10-29\nSigmund Freud Psikiatra - Elhuyar Aldizkaria 1989-9-1\nSigmund Freud Psikiatra - Zientzia.eus 2018-10-29\nThank you for the music : Nature News 1998-11-19


Sestaoko Udala - Sestaok Lan Berri programaren bigarren fasea jarri du abian\nSestaok Lan Berri programaren bigarren fasea jarri du abian\nSestaoko Udalak Lan Berri izeneko prestakuntza programaren bigarren fasea jarriko du abian, proiektu hau batez ere 45 urtetik gorako iraupen luzeko langabeei zuzenduta dago. Bigarren fase hau martxoa eta ekaina bitartean garatuko da eta 20 eta 45 ordu arteko 15 ikastaro ditu, eta horietan udalerriko 210 herritarrek parte hartuko dute. Ekimen hau burutzeko, Bizkaiko Foru Aldundiko Enplegua, Gizarteratzea eta Berdintasuna Departamentuak 146.775 euroko diru-laguntza eman dio Udalari.\nBigarren fase hau lau txandatan banatuko da. Lehen txandan lau prestakuntza ekintza egingo dira; Orga jasotzaileen operadoreentzako trebakuntza (12 plaza), Plataforma altxagarrien operadoreentzako trebakuntza (12 plaza), Lan merkatuan kokatzeko gaitasun pertsonalak (15 plaza) eta Zeharkako izaera duten gaitasun profesionalen garapena (15 plaza). Horietan guztietan izena emateko epea datorren otsailaren 13an, astelehena, hasi eta otsailaren 28an amaituko da. Ikastaroak martxoa eta apirilean izango dira.\nBigarren txandan lau ikastaro gehiago eskainiko dira eta hauetan izena emateko epea zabalik egongo da martxoaren 13tik 28ra bitartean. Bigarren txanda honetako ekintzak honako hauek izango dira: Atzerako hondeamakinen operadoreentzako trebakuntza (12 plaza), Marketing-a merkataritza trebetasunak (15 plaza), Mugikor-aplikazioen garapena (15 plaza) eta Energia berriztagarriak eraginkortasun energetikoa Smart Cities-en inguruan (15 plaza).\nHirugarren txandako ikastaroetan izena emateko interesa dutenek, apirilaren 10etik 28ra bitartean egin ahal izango dute. Txanda honetan honako bost prestakuntza ekintzak eskainiko dira: Komunikazio arloko trebetasunak (15 plaza), Harreman, antolakuntza, eta pertsona arloko trebetasunak (15 plaza), Pala kargatzaileen operadoreentzako trebakuntza (12 plaza), Bulldozerren operadoreen trebakuntza (12 plaza) eta Turismoa eta aisialdi eskuragarria (15 plaza).\nLaugarren txanda eta azkenak bi ikastaro izango ditu, Berrikuntza eta sormena (15 plaza) eta Diseinua eta enpresarako kudeaketa eta proiektuak PMBoK 5.0 metodologiaren arabera (15 plaza) eta izena emateko epea maiatzaren 11tik 26ra bitartekoa izango da.\nUdalak honi buruzko informazioa jasotzen duen bando bat jarriko du atarietan astelehenetik aurrea herritarrek kontsultatu ahal izateko. Interesatuek, ikastaroetan parte hartzeko, Bizkaiko Foru Aldundiak eta Behargintzak jarritako baldintzak bete beharko dituzte.\nInformazio gehiago (JPG, 659 KB)


HAUR ESKOLAKO EGUN BAT | Erentzun Ikastola :: IKASTOLA, dena bat dator. LA IKASTOLA, todo encaja.\nESKOLAKO EGUN BATEAN\nSarrera eta jolas librea, galaka taldekatzea 7:30 -9:30\nBatzarra: Nortasun-jolasak eta errutinak (ipuina, abestiak …).\nProiektuak (psikomotrizitatea, adierazpen tailerra, jolas heuristikoa, teknologia berriak, Ulises…)\nTxokoetako lana (jolas sinbolikoa, eraikuntzak, puzzleak, liburutegia…) 9:30 – 10:45\nHamaiketakoa 10:45 – 11:00\nPatioa 11:00 – 12:00\nJantokia edo jolas librea 12:00 – 13:00\nSiesta13:00 – 15:00\nEkintzak15:00 – 16:00\nAskaria16:00 – 16:30\nBatzarra zirkuluerdian lantzen da, hau da, taldea biltzeko eta nor etorri den, nor falta den, zer denbora egiten duen … hitz egiteko unea da. Ondoren, lantzen ari diren gaiarekin lotutako ipuin bat kontatzen zaie.\nULISES: Programa horretan, lantzen ari diren gaiarekin lotutako irudi errealekin ilustratutako lamina batzuk aurkezten zaizkie. Horrela, hiztegia eskuratzen eta esaldi berriak eraikitzen doaz. Haurra ikertzen, esperimentatzen eta bere ikaskuntza eraikitzen joan dadin, batez ere hitzaren nagusitasunik ez duten adin horietan.\nHainbat tailer egiten ditugu zentzumenak estimulatzeko. Ikusmena eta entzumena ez ezik, gaur egungo gizartean hauek oso estimulatuta daudelako, baita beste batzuk ere, usaimena, gustua, ukimena… zikindu egiten dira, baina ez da ezer gertatzen, gero garbitu egiten dira etxera garbi-garbi joan daitezen.\nHezkuntza proposamen hau bularreko umeekin lantzen da. Hezkuntza-objektu amaigabeak eskaintzen zaizkie, eguneroko objektuak, esperimentatzeko erabiltzen dituztenak, ukitu, sentitu, haiekin esperimentatzen dutenak… Horiek dira ingurunea ezagutzeko duten modua, betiere esperimentazioaren bidez.\nIbiltariekin lan egiten da, eta altxorraren saskiaren jarraipena da. Jolas didaktikoak ere ez dituzte erabiltzen, jarduera aurkezten zaielako eta bakarkako lana egiten dutelako hezitzailearen esku-hartzerik gabe. Matematikako kontzeptu asko lantzen dituzte berez, erlazionatu, sailkatu, ondorioztatu, jolas heuristikoaren bigarren zatia jasotzea da, eta hori ikaskuntzaren parte da.\nZiklo honetan mugimenduak garrantzi handia du, haurraren pentsamenduari eta garapen integralari lotuta baitago.\nDenok dakigu zein garrantzitsua den elikadura ona eramatea. Bazkariak, fruta astean 3 egunetan, zerealak eta esnekiak jasotzen dituen taula bat eskaintzen da.\nEgunero ateratzen dira patiora, patio estalia eta eraikinen artean babestua dago, mugitzeko eta aire zabalean jolasteko gonbita egiten duen lekua da.\nEguerdiko 12etan da. Jangelaren giroa bereziki zaintzen dugu, janari ohitura osasungarriak garatzeko eta haurra janariarekin modu positiboan erlazionatzeko. Alde batetik, bere beharrak asetu nahi ditugu, gosea, eta, beste alde batetik, zaporeak goza ditzala bere kideekin batera.\nBazkalostean norberaren garbitasuna etortzen da, eta ondoren siesta.\nBazkaldu ondoren, siesta egin aurretik garbitzeko unea da. Komunera joaten ikasten dute, eskuak, aurpegia eta hortzak garbitzen.\nAutonomia ere lantzen da une horretan, beren ohera joaten, zapatilak kentzen, txupetea hartzen eta lotara joaten ikasten baitute.\nEz zaie esnatzen, haur bakoitzak behar duen denbora lo hartzen du, horregatik ez da gomendatzen hirurak baino lehen jasotzea.


"Gure erlijioaren inguruan handia da esjakintasuna"\nAzken hamarkadan, etorkinekin batera hazi den komunitatea da musulmanena. Baina hazten doan neurrian, gizarteak gero eta mesfidantza handiagoarekin begiratzen dio komunitate horri. «Gure erlijioaren inguruan dagoen ezjakintasuna handia da, pentsa dezakegun baino handiagoa», dio Ahmed El Hanafi Euskal Herriko Islamiar Zentro Soziokulturaleko ordezkariak. Eta ezjakintasun horren ondorioz, gaur egun jasaten dituzten hainbat bazterketa kasuren sorburuan dagoela uste du El Hanafik.\nEra berean, jakitun da gizartearen zati batek musulman komunitatea baztertzen duenean, ezjakintasunaz gain, inguruan ikusten dituen ekintza asko orokortu egiten dituelako dela, eta horrek komunitate guztiari eragiten diola. Horregatik, «Euskal Herrian dauden musulman guztiei eskatzen diet, mezkitetan egiten ari garen bezala, autokritika bat egin dezatela eta islamak agintzen dituen balioen arabera bizi daitezela», hartara herritarrek musulmanak bazter ez ditzaten.\nHorretan musulmanen komunitateak lan handia duela uste du, «eta gu saiatzen gara». Esate baterako, mendizale talde bat sortu zuten orain dela urte batzuk hainbat euskaldunekin batera, «hemengoa den kirol hori elkarrekin egiteko».\nAzken hilabeteetan arabiar herrialdeetan gertatzen ari diren iraultzek, gainera, musulmanak gaizarteratzen lagunduko duela uste du El Hanafik. «Hemen dauden hainbat etorkin euren herrialdeetara itzuliko baitira, bertako egoera politiko, sozial eta ekonomikoa hobetu egingo delako». Eta horrek guztiak hemengo biztanleekin dituzten harremanak hobetuko dituela ziur agertu da El Hanafi.\nEuren erlijioa adierazteko, gainera, musulmanek zailtasunak topatzen dituzte, «islamaren arabera, egunero hamar minutuz egin behar baitugu otoitz edo halal haragia jan behar dugulako», dio El Hanafik. Horiek eta beste hainbat neurri betetzeko garaian, zailtasunak dauzkate Euskal Herrian, eta horretan lan handia egiteko dagoela azpimarratu du Ahmed El Hanafik. http://paperekoa.berria.info/plaza/2011-04-06/038/001/fede_txikien_aberastasun_mugagabea.htm\nPublicado por UCIPV | en 10:57 |\nReuniones islámicas para mujeres los sábados en As...\nCena comunitaria mañana sábado en Assalam\nJutba sobre Al Khashiah (El Temor de Allah)\nLa Mezquita Annur de Vitoria-Gasteiz\nReunión de la UCIPV en Vitoria-Gasteiz\nÉxito de la visita de los vecinos de Basurto a Ass...\nFiestas infantilesl en Assalam\nVisita de los vecinos de Basurto a Assalam\n"Gure Korana", Liburu Sakratua euskaraz\nPrograma Islam en Castellano en Assalam\nContinuan las visitas a la prisión de Basauri\nJutba sobre los deberes de los padres en el Islam\nSignificado del Corán (traducciones) en diferentes...\nHorario del curso de aprendizaje del Qur´aan Karim...\nHorarios de clases de castellano y euskara en Assa...\nJutba sobre el valor de los padres en el Islam\n"Gure erlijioaren inguruan handia da esjakintasuna...\n"Licencia para rezar" en El Correo\nInvitación a los vecinos de Basurto\nClases de euskara en Assalam\nCharlas del chej para musulmanas\nJutba sobre la hipocresía (nifaq)


Errepresio frankistak Nafarroan eragindako biktimei buruzko atari digitala\nErrepresio frankistak Nafarroan eragindako biktimei buruzko atari digitala sortu dute\nNafarroako Oroimen Historikoari buruzko Dokumentazio Fondoan 22.555 errepresaliaturen datuak bildu dituzte. Nafarroako Unibertsitate Publikoak, Gobernuak eta Parlamentuak elkarlanean egindako lana da.\nOroimen Historikoari buruzko Dokumentazio Fondoaren aurkezpena. Argazkia: Nafarroako Parlamentua\nEAEko 108 herritako ikur frankistak kendu dituzte, baina 15 herritan badira oraindik\nFranco diktadorea seme adoptatua da oraindik Nafarroako lau udalerritan\n1936ko kolpe militarreko 46 biktimaren gorpuzkiei lur eman diete Iruñean\nEzkabako bi iheslariren gorpuzkiak hobitik atera dituzte\nNafarroako Auzitegiak artxibatu egin du frankismoaren kontrako kereila\nNafarroako Unibertsitate Publikoak Oroimen Historikoari buruzko Dokumentazio Fondoa aurkeztu du. 1936 eta 1975 urteen artean errepresio frankistak Nafarroan eragindako milaka biktimen datuak bildu ditu bertan.\nDatu basea Nafarroako Unibertsitateko Publikoko ikertzaile talde batek egin du eta, oraingoz, 29.095 errepresio ekintza dokumentatu dituzte. Datu horien arabera, 22.555 dira frankismoak Nafarroan eragin zituen biktimak.\nFernando Mendiola Oroimen Historikoari buruzko Dokumentazio Fondoaren zuzendariak egitasmoaren aurkezpenean zehaztu duenez, datuak ez dira soilik espetxeratutako eta eraildako pertsonei buruzkoak, "14 kategoria eta azpikategoria sartu ditugu".\nGauzak horrela, atxilo-aldiak, tortura kasuak, jipoiak, eraso matxistak, ondasunen konfiskatzeak nahiz hizkuntzaren kontrako erasoak bildu dituzte aipatu datu basean.\nProiektua Nafarroako Unibertsitate Publikoak, Foru Gobernuak, Nafarroako Parlamentuak eta Iruñeko Udalak elkarlanean egin izana azpimarratu du Mendiolak.\n"Oso kasu gutxitan eman da horrelako elkarlan bat oroimen historikoari lotutako kontu batean", erantsi du.\nIkerketa lana Emilio Majuelok zuzendu du eta Estatuko hainbat historialari ezagunen laguntza izan du.\nNerea Perez Ibarrola da Dokumentazio Fondoaren koordinatzailea, eta honek ere erakundeen arteko elkarlana goraipatu du.\nHorrez gain, Perezek adierazi du aurrerantzean lanean jarraituko dutela, datu basea eguneratzeko eta kasu gehiagori buruzko informazioa biltzeko.\nIldo horretan, herritarrei elkarlanerako deia egin die eta, informaziorik izanez gero, webgunean sartzeko edo Iruñeko Mercaderes kalean laster irekiko duten Memoria Historikoaren bulegora jotzeko eskatuz.


Mozorroen tenplua - Bizigiro - Berria\nZaldibiako Jaiak mozorro dendan lan askotako egunak izaten dira inauteri aurrekoak. Aurten, animalien mozorroak ari dira saltzen gehien, hotzari aurre egiteko egokiak direlako.\nAgustin Mujika Takolo pailazoa izan zen urte askoan, eta pailazogintza utzitakoan ireki zuen saltokia. JON URBE / ARP\nErotzekoak izaten dira inauterien aurreko asteak. Lana pilatu eta arnasa hartzeko ere astirik gabe ibiltzen dira egunero. «Bihotzekoa emateko modukoak», dio Agustin Mujikak, umorez. Zaldibiako (Gipuzkoa) Jaiak mozorro dendaren jabea da, eta gelditu gabe dabiltza egunotan.\nHiru solairuko saltokian mota askotako mozorro eta osagarriak aurkitu daitezke. Imajinatu daitekeen edozer. «Guztira, 16.000 elementu ditugu salgai. 500 ileorde inguru egongo dira hemen. Hala ere, beti zerbaiten faltan ibiltzen gara. Jendeak oso eskaera zehatzak egiten dizkigu», esan du Mujikak. Takolo pailazoa izan zen Mujika urte askoan, eta mozorrotzea betidanik gustatu izan zaio. Pailazogintza utzi zuenean ireki zuen saltokia. «Txirrindulariak ere egin izan dute hori. [Marino] Lejarreta eta [Jokin] Mujika txirrindulariek, adibidez, bizikleta saltokiak ireki zituzten erretiratutakoan», jarraitu du Mujikak.\nDonostian ere badute mozorro saltokia, eta Ordizian (Gipuzkoa) euskal jantziak saltzeko beste denda bat dute. Salmentekin ez da kexatzen, baina urte hobeak izan dituztela aitortu du. Gero eta lehia handiagoa egoteak eragin die.\nInauterien denboraldirako langile gehiago kontratatzen dituzte, hamabost bat lagun ibiltzen dira lanean saltokian. Mujikaren familia osoa ere hantxe egoten da, jo eta ke. «Emaztea, arreba, alaba... denak jartzen ditut lanean!», dio irribarrez. Inauteriak dira lanik handieneko urteko egunak, baina gainontzeko egunetan zein dira erosleak? «Barnealdeko herri gehienetan, ohitura dago beti mozorroen egun bat ospatzeko festetan. Jai horiekin eta ezkondu aurreko agur festekin betetzen dugu urtea», azaldu du Mujikak.\nAndoaindik doaz erostera\nUrtero mozorrotzeko modak izaten direla nabarmendu du jabeak. Aurten hotza aurreikusita dago, eta goitik beherako jantzi luzeak eskatzen ari da jendea, gehienbat. Kalean eroso egotea da kontua. «Animalienak-eta, asko ari dira saltzen aurten. Harritu egiten nau katalogoetako mozorro asko oso hotzak direlako, erdi tropikalak izaten dira», esan du Mujikak.\nHain justu, horri erreparatu dio Andoni Baltasarrek. Mozorroa beroa eta eroso ibiltzeko modukoa izatea nahi du. Andoaindik (Gipuzkoa) etorri da emaztea eta bi semeekin zerbait erostera. Eskimalaren jantzia probatzen ari da. «Saltokian sekula egon gabe nengoen, eta izugarri ondo dago. Hori bai, gu bezala gauzak oso argi eduki gabe etorriz gero, arriskutsua da aukera asko dagoelako», adierazi du. Herrian haurren eskolako konpartsan ateratzen dira kalejiran, eta egunen batean Tolosara (Gipuzkoa) buelta bat emateko asmoa ere badute. «Guk polizia jantzita joan nahi dugu. Biak berdin», diote Jokin eta Ibai anaiek, gurasoei erruki aurpegiz begira.\nFamiliak bakarrik ez, gazteak ere badabiltza apaletan ikusmiran. Kapelak, maskarak, ileordeak, mota guztietako betaurrekoak... edozer gauza aurkitu daiteke. Mozorroen tenplua dirudi. Marina Cano, Amaia Cano eta Leire Bergara lagunek argiago dute zer mozorro behar duten. Lazkaotarrak dira, eta herriko gazteek urtero gai bat aukeratzen dute. Aurten 70eko eta 80ko hamarkadako pertsonaiak aukeratu dituzte. Slash musikari joango da hiruretako bat, eta gitarra puzgarria erosi du. «Parrandarako eta inozoarena egiteko balio dute inauteriek. Goizetik ateratzen gara kalera, eta sagardotegira joaten gara bazkaltzera autobusean. Egun osoko festa izaten da», azaldu du Bergarak.\nBezeroei kobratzen ari ez diren langileak osagarriak elkarren alboan jartzen ari dira txukun-txukun. Horietako bat da Maialen Etxabe. «Biologia ikasketak egindakoa naiz, eta urte hasieratik inauteriak bukatu arte hemen aritzen naiz lanean», azaldu du Etxabek. Lana asko gustatzen zaiola dio, mozorrozalea delako eta bere saltsan ibiltzen delako. Aspertzeko denborarik ez dutela izaten nabarmendu du. Inauteri egunetan langileak ere mozorrotzen dira. «Giroa berotzeko egiten dugu; askotan, Agustinek suziriak botatzen ditu saltokiaren kanpotik. Ederki pasatzen dugu. Egun normaletan egin ezin diren gauzak egiteko aukera ematen dute inauteriek».